text:
Jurus Hawa Asma'ul Husna
Dzikir Asma'ul husna ngarupakeun ibadah ka Alloh SWT ku nyebut asmaNa, lain menta kadigjayaan atawa kakuatan kawadukan.
Naha make dihubungkeun jeung penca nu disebut jurus hawa ?, sajarahna mah barudak urang kampung atawa jajakana lamun tas ti laut atawa ngagarap sawah atawa ngebon dina sabada diajar ngaji di tajug sok sing dalimbung teu puguh ngobrol ngaler ngidul teu puguh juntrungna bari arudud daun kawung, bari diharudung sarung anu geus bau lalay badot.
Nya kuring ngajak barudak tamba sare sore-sore ngayakeun kamonesan gymnastik ceuk basa walanda mah, nyaeta olah salira penca anu make hawa. Tapi ngan aya pamentana nyaeta kudu apal heula Asma'ul husna anu jumlahna 99. Ari dileukeunan mah Alhamdulillah dzikirna katedunan, pencana kalaksanakeun. Ibadahna kalakonan, sehatna dijalankeun.
Tangtu moal apal saharita, nya kapaksa kudu ditungtut. Asma'ul husna anu 99 teh dibagi 9 bagian, tiap bagian jumlahna 11. Ari prak-prakanana nyokot tina aksara hijaiyah tea nyaeta alif (ª ), ba (² ), ta (µ ) jeung saterusna. Contona jurus hawa nu ka hiji aya 11 jurus nyaeta:
Diajar jurus hawa bari muji jenengan Alloh anu sae, nu dimaksud sangkan eling salawasna ka nu nyiptakeun murbeng alam. Ieu jurus diolah make hawa, nyedot hawa tina irung dikaluarken tina sungut. Setiap olahan gerak tarik hawana, lamun olahan dipiceun hawa oge piceun (itungan hiji tarik hawa, itungan dua piceun dst).
Ari anu hade mah make olahan gymnastik anu lemes, leuleus tur teu pegat, jadi nyambung terus teu digandet-gandet.
Lamun rek disurupkeun kana golempang meureun kudu dipiceun olahan anu no. 2 dst. Lamun tea mah ieu jurus ka hiji tea dikendangan atawa dikacapian pek bae, ngarah genah karasana asup kana sumsum balung ngahiji jeung lelembutan. Sabab ari urang sunda mun ngadenge kendang penca ari nu geus bisa mah sok nyorodcod tuur hayang gajleng bae ngengklak makalangan. Tapi kade ari rek jurus hawa wungkul mah teu meunang dirobah saeutik oge.
Pamustunganana ieu jurus teh bisa dipake :
Tinggal urang anu niat ngarobah nyaeta nu ka 2 jeung ka 3, ari nu ka 1 mah pan teu meunang dirobah. Robahan eta dumasar kana perluna bae nu penting kudu make 4P; Polo-Pola-Palu-Paku ringkesna make otak, rencana, kakuatan jeung pamageuh kakulawargaan (babarayaan).
Lamun ku urang dilenyepan ieu olahan jurus teh pohara euyeub ku gerakan-gerakan anu ngagunakeun leungeun. Kulantaran kitu perlu ditalungtik jeung dimekarkeun, hususna perkara olahan leungeun nu rnangrupa takisan, tonjokan, newak, mepeg, nyolok jeung diles. Jadi loba pulunganeun pikeun jurus maenpo atawa ulin lainna. Bisa oge ngarupakeun jurus dasar penca husus anu ngolah perkara leungeun.
Misalna jurus ka 1 bisa dihijikeun jeung ka 4. Terus ulah poho itunganana naha rek 4 atawa 5, cokot nu ringkesna wungkul, sabab ieu jurus make tanaga sabab di pake maenpo (penca), ari hawana bisa diatur kumaha perluna bae (1 gerak 1 hawa, 2 gerak 1 hawa). Ari 4 gerak sahawa mah beurat teuing, nu wajar bae tapi mangfaat teu ngarusak awak. Baranghakan oge ari wareg teuing mah kamerkaan.
Lamun keur ibingan, jurus nu meunang dihijikeun tea bisa dirobah sangkan ninggang kana goong, ku nambahan olahan gerak, contona gerakan dampal leungeun anu nangkuban bisa ditangkarakeun terus diayunkeun, dikeupeulkeun kakara ditonjokeun jeung sajabana. Anu itungan 4 tangtu merenah jeung tepak tilu, anu itungan 5 etamah merenah jeung paleredan.
Pek reka tapi teu leupas tina dasarna. Ayeuna anu teu kurang pentingna nyaeta cokor anu ngatur lengkah. Jadi antara cokor jeung leungeun lir ibarat gula jeung peueut. Cokor dina maenpo mah kudu depek, beurat awak jadi ukuran pancegna gerakan-gerakan "MAENPO". Bisa beurat ka hareup atawa ka tukang, eta mah kumaha kaayaan gerakan, contona lamun nonjok tangtu awak beurat ka hareup piraku beurat ka tukang mah, tapi bisa oge lamun rek nonjok ngawahan heula beurat ka tukang, waktu rek tonjok pindahkeun jadi beurat ka hareup, ka tukang hampang.
Tangtu geus diajar meureun tina jurus gantung/timbangan, eta teh taya lian keur ngalatih kasaimbangan awak ngatur hampang jeung beuratna awak, mana cokorna digantungkeun sabeulah samemeh ngalengkah.
Ngado'a atawa dzikir, sakali deui eta mah ibadah. Sabab dzikir mah dzikir, penca mah penca. Jadi ulah aya anggapan jurus ieu dzikirna ieu. Tadi oge ngarah apal make cara dina penca. Kajadian anu kapanggih saenggeus papada kolot, pernah nanya naha apal keneh jurus teh ?, nya saeluk mah aya keneh lolobana lebeng poho deui tapi alhamdulillah ari dzikirna mah napel nepi ka ayeuna pisan masih keneh didawamkeun sabada sholat. Kasangtukangna ngajadikeun para baraya sakabeh jeung barudak ngora anu nguatkeun agamaNa, ngagungkeunaNa jeung muji ka Alloh SWT beurang peuting kalawan nyebut Asma Alloh anu sae.
Eta cenah teu genah leuleus mah, meunang make olahan heuras oge, tapi kudu make tanaga. Hawana dua itungan, hartina dua olahan sahawa, gumantung kana kuatna nahan hawa bisa tilu olahan sahawa, opat olahan sahawa, lima olahan sahawa dst, menang olahan dipegat-pegat. Balukarna lamun make tanaga di jurus hawa tangtu tereh cape.
Lamun make olah lemes, leuleus siga teu make tanaga, dumasar kana pangalaman kolot, boga pangaruh kana bayah, teu boga panyakit eungap. Pek bae cobaan ku arandika jeung baraya urang.
Ari make gerakan (olahan) heuras mah pantes keur barudak ngora nu benteng resep maenpo/penca. Dumasar pangalaman oge, awakna jadi paregel, ngeusi sarta cangker, rancingeus, gede wawanen kana bener, polona encer, perbawana sabar tawekal, komo dibarengan ku ibadah ku ibadah nu lima waktu kalawan khusyu.
Pikeun umumna kolot-kolot jaman walanda baheula, lamun diajar penca atawa maenpo teu make seni nyaeta make kendang penca asana saperti ngangeun teu diuyahan tiis karasana. Meunang ditabeuhan ku kendang penca sing ninggang kana wirahma nyaeta ahirna nincak kana goong. Lamun tea mah dina jurus hawa rek dikendangan tangtu loba olahan anu perlu ditambah atawa aya oge anu perlu dipiceun, tapi ulah miceun pokona, nu dipiceun mah dogdog pangrewongna wungkul.
Ieu mah sakadar contona : dina jurus ka hiji, olahan anu ka 1 lamun make hawa boga tilu itungan, tempo gambarna.
Jurus Nafas Pangapungan
Samemeh ngalaksanakeun jurus hawa nu disebut pangapungan leuwih hade ngadaro'a heula sangkan urang lancar, salamet, sehat wal'afiat. Sababna boga galeuh maneuh jeung udagan. Penca teh ibarat dunya pinuh pikiraneun jeunb simbul. Kulantaran kitu pasrah (sumerah diri) ka Alloh, ngarupakeun hiji cara anu kacida mujarabnan ibarat obat pikeun katengtreman hate. Ieu do'a anu salamina diaos ku kanjeng nabi SAW waktos mayunan rupi-rupi karerepet.
Hartina : Nun Gusti teu aya anu gampil iwal ti naon-naon anu parantos dijantenkeun gampil. Anjeun anu parantos ngajantenkeun leuweung janten tanah datar upami Anjeun mikapalay.
Kulantaran kita urang kudu :
Nya kitu deui samemeh prung diajar jurus hawa tea perlu ditambahan ku maca shalawat, memang teu aya gantar kakaitan antara doa jeung jurus. Ari doa mah langsung ka Alloh, ari jurus mah apan buatan manusa ceuk basa walanda mah disebutna GYMNASTIC, ngarah awak sehat, ngaji jejem, digawe getol, diajar suhud (junun), badan seger, rancinges, jauh tina panyakit, lain ?!!. Ari jurusna ngolah hawa, kaluar asupna diatur, sedot ku irung kaluar tina sungut. Shalawatna baca dina hate bari sila, sirah tungkul ajrih ka Alloh SWT.
Naha cenah make kudu ngado'a jeung dzikir sagala ?, penca mah penca wae teu kudu make nanaon !.
Kieu caritana mah, sabada sholat isya' barudak ngaji teh sok langsung baralik, nya kapaksa dicandet barudak teh sina ngadoa heula. Sabab biasa tos isya' teh rek terus diajar olah salira, inggis ku bisi barudak ngora, sieun menta kanu lain-lain salian ti Alloh. Loba conto lantaran hayang jadi oah, terus nyambat embah, eyang karuhun, caringin gede, kuburan karamat, puasa 40 poe, tapa di guha, matigeni, mutiih lain ayat nu dibaca tapi jangjawokan nu teu kaharti nu dipuhit.
Lantaran sieun nyaliwang kudu ngadoa heula teh nu dipamrih sangkan inget jeung eling yen menta pitulung salian ti Alloh eta pohara salahna. Ieu teh hiji usaha pradaksinapata ti kolot, supaya barudak diajar tileuleutik mung ka Alloh urang muntang jeung menta pitulung.
Ari kasangtukangna ngadoa apan aya parentahna, nyaeta dina surat Al Mu'min ayat 60 jeung surat Al Baqoroh 186. Doa teh ngarupakeun ihtiar manusa supaya ulah poho pikeun inget ka Alloh, tempo dina surat Al An'am 43. Ari ngalaksanakeuna kudu depe-depe kalawan isin ku Alloh, tempo dina surat Al Araaf 55.
ka Santika >>>


c: text/html

text:
Djibouti
- Artikel ieu ngeunaan nagarana. Pikeun ibu kota Djibouti, tempo Djibouti (kota). Pikeun lagu kabangsaanna, tempo Djibouti (song)
Djibouti (Basa Arab: جيبوتي Jībūtī, Basa Prancis: Djibouti, basa Somali: Jabuuti, basa Afar: Gabuuti), resmina Républik Djibouti (Basa Arab: جمهورية جيبوتي Jumhūriyyat Jībūtī, Basa Prancis: République de Djibouti, basa Afar: Gabuutih Ummuuno, basa Somali: Jamhuuriyadda Jabuuti), mangrupakeun hiji nagara di Tanduk Afrika. Tepung wates jeung Eritrea di kalér, Ethiopia di kulon jeung kidul, sarta Somalia di tenggara. Sisa watesna tepung jeung Laut Beureum sarta Teluk Aden. Djibouti, nu miboga populasi 818.159 jiwa dina sénsus 2009,[5] mangrupakeun salasahiji nagara nu kirang didumukan di Afrika.[6] Ageman utama di Djibouti nya éta Islam, kalawan 94% ti populasi, 6% sésana ngagem Kristen. Nagri ieu kawanoh salaku Obock jeung Somaliland Perancis (Côte française des Somalis) dina abad ka-19; dina 1967, ngaranna digentos kana Afar jeung Issa saparantos pajangjian jeung Perancis. Téritori ieu didéklarasikeun salaku hiji nagara merdika dina 1977 jeung ngarobih ngaranna kana "Républik Djibouti", dumasar kana ibu kotana. Djibouti ngagabung ka Pasarikatan Bangsa-Bangsa dina 20 Séptémber 1977.[7][8] Djibouti mangrupakeun nagara daulat merdika, tapi tetep miboga hubungan jero jeung Perancis, sarta liwat rupa-rupa pasatujuan militér jeung ékonomi jeung Perancis, nagara ieu narima panyartaan kaamanan jeung ékonomi.[9]
Daptar eusi
Sajarah[édit | sunting sumber]
Langkung kontak nu deukeut jeung karaketan sareng Samenanjung Arab pikeun leuwih ti 1.000 taun, grup étnis Somali jeung Afar dina wewengkon ieu aya dina populasi-populasi kahiji dina buana Afrika nu ngagem Islam.[10]
Ti 1862 nepi ka 1894, daratan kaléreun Teluk Tadjoura kawanoh salaku Obock jeung diparéntah ku Sultan-Sultan Somali jeung Afar, otoritas lokal nu mana nandatanganan rupa-rupa pajangjian jeung Perancis antara 1883 jeung 1887 pikeun miboga kakawasaan dina wewengkon ieu.[11][12][13] Dina 1894, Léonce Lagarde ngadegkeun hiji administrasi Perancis permanén di kota Djibouti jeung méré ngaran wewengkon ieu Somaliland Perancis, nu aya ti 1896 nepi ka 1967, basa ngaranna dirobih kana Téritori Perancis Afar jeung Issa.[14]
Dina 1958, dina wengi kamerdikaan nagara tatangga, Somalia, di 1960, hiji réferéndum dilaksanakeun di Djibouti pikeun mutuskeun bakal ngagabung ka Républik Somali atanapi tetep jeung Perancis. Réferéndum boga hasil nya éta ngalanjutkeun asosiasi jeung Perancis, sabagian ku lantaran sora "nya" ti gtup étnis Afar jeung urang Éropa.[15] Aya ogé kalicikan sora, nu mana urang Perancis ngusir rébuan urang Somali saméméh réferéndum nepi ka panyandakan sora.[16] Kalobaanana nu milih "teu" mangrupakeun urang Somali nu dina dukungan kana Uni Somalia sakumaha geus diajukeun ku Mahmoud Harbi, Wakil Présidén Déwan Pamaréntah. Harbi ditelas dina hiji kacilakaan pesawat dua taun saparantosna. Djibouti ahirna miboga kamerdikaanna ti Perancis dina 1977 sarta Hassan Gouled Aptidon, nu ngampanyekeun pilihan “nya” dina réferéndum 1958, jadi présidén kahiji nagara ieu (1977–1991).[15]
Djibouti ogé mangrupakeun anggota ti Liga Arab, Uni Afrika, sarta Otoritas Antarpamaréntah dina Kamekaran (Intergovernmental Authority on Development; [IGAD]).
Région jeung distrik[édit | sunting sumber]
- Artikel utama: Région di Djibouti, Distrik di Djibouti
Djibouti dibagi kana lima région jeung hiji kota. Teras salajengna dibagi deui kana sawelas distrik.
Région-région jeung kotana nya éta:
- Région Ali Sabieh (Région d'Ali Sabieh)
- Région Arta (Région d'Arta)
- Région Dikhil (Région de Dikhil)
- Kota Djibouti (Ville de Djibouti)
- Région Obock (Région d'Obock)
- Région Tadjourah (Région de Tadjourah))
Tempo ogé[édit | sunting sumber]
- Deprési Afar
- Association des Scouts de Djibouti
- Hubungan luar nagri Djibouti
- Militér Djibouti
- Gagasan Lintas Sahel
- Télékomunikasi di Djibouti
- Transportasi di Djibouti
Réferénsi[édit | sunting sumber]
- ↑ "Djibouti". World Factbook. Central Intelligence Agency. 6 Séptémber 2007. Diakses pada 18 Séptémber 2007.
- ↑ Department of Economic and Social Affairs Population Division (2009). "World Population Prospects, Table A.1".
- ↑ a b c d "Djibouti". International Monetary Fund. Diakses pada 21 April 2011.
- ↑ Human Development Report 2009. The United Nations. Retrieved 5 October 2009.
- ↑ "Communication Officielle des Resultats du Recensement Général de la Population". Ministère de l'Economie, des Finances et de la Planification, Djibouti. 20 Oktober 2010. Diakses pada 18 Pébruari 2011.
- ↑ "World Bank country data Djibouti (2009) (number rounded)". Data.worldbank.org. Diakses pada 27 April 2011.
- ↑ "Today in Djibouti History". Historyorb.com. Diakses pada 27 April 2011.
- ↑ "United Nations member states". Un.org. Diakses pada 27 April 2011.
- ↑ "Djibouti Government". Globaledge.msu.edu. 8 April 2005. Diakses pada 27 April 2011.
- ↑ "A Country Study: Somalia from The Library of Congress". Lcweb2.loc.gov. Diakses pada 27 April 2011.
- ↑ Raph Uwechue, Africa year book and who's who, (Africa Journal Ltd.: 1977), p.209.
- ↑ Hugh Chisholm (ed.), The encyclopædia britannica: a dictionary of arts, sciences, literature and general information, Volume 25, (At the University press: 1911), p.383.
- ↑ A Political Chronology of Africa, (Taylor & Francis), p.132.
- ↑ ben cahoon. "Djibouti". Worldstatesmen.org. Diakses pada 27 April 2011.
- ↑ a b Barrington, Lowell, After Independence: Making and Protecting the Nation in Postcolonial and Postcommunist States, (University of Michigan Press: 2006), p.115
- ↑ Kevin Shillington, Encyclopedia of African history, (CRC Press: 2005), p.360.
Bacaan salajengna[édit | sunting sumber]
- Djibouti's Unusual Resource Curse Jennifer N. Brass
- Djibouti: Pawn of the Horn of Africa Robert Saint-Veran
- Historical Dictionary of Djibouti Daoud A. Alwan
- Naval Strategy East of Suez: The Role of Djibouti Charles W
Tumbu kaluar[édit | sunting sumber]
- (Basa Perancis) Djibouti loka pamaréntah resmi
- Éntri Djibouti di CIA World Factbook
- Djibouti di Open Directory Project
- Atlas Djibouti Wikimedia, ngandung peta ngeunaan Djibouti.
-
Tingali ogé Djibouti di Wikivoyage
- Djibouti
- Anggota La Francophonie
- Anggota Liga Arab
- Anggota OSI
- Anggota Uni Afrika
- Nagara di Afrika
- Nagara nu maké basa Perancis
- Nagara nu tepung wates jeung Laut Beureum
- Nu ngadeg taun 1977
- Nagara nu kirang kawangun
- Républik
- Tanduk Afrika
- Teluk Aden
- Urut koloni Perancis
- Wewengkon nu maké basa Arab
- Anggota Pasarikatan Bangsa-Bangsa

robotstxt: allowed

filter: keep


text:
Surupna panon poe dina wanci magrib kamari, jadi ciciren rengsena ibadah saum urang salila sabulan campleng, kuru cileuh kentel peujit dina waktu sabulan, lantaran ngalaksanakeun saum jeung taraweh sarta ibadah–ibadah Ramadan sigana ku urang sadaya geus dilaksanakeun. Ayeuna urang sadaya mulang deui kana kaayaan sakumaha biasa deui, sabab poe ieu diharamkeun saum, poe ieu waktuna urang sadaya suka bungah, bungah lain lantaran loba dahareun atawa make pakean sarwa anyar, tapi bungah lantaran urang sadaya parantos lulus tina ujian nu cukup beurat, bungah lantaran geus tamat ngalaksanakeun parentah Allah nyaeta ibadah saum Ramadan. Para ‘aidin… Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katut magfiroh mantenna aamiin..
Sok sanaos shaum dilaksanakeun ku urang ngan sabulan nu lamina 29 atawa 30 poe, tapi buah sareng mangfa’atna mugi bisa karaos ku urang sataun, malah salila urang masih hirup di alam dunya, margi Allah swt. ngawajibkeun shaum ka jalma – jalma anu ariman sangkan jadi jalma anu takwa .
Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirip keneh di alam dunya, sarta diteruskeun tepi ka alam akherat, sahingga dimana urang paamprok jeung allah swt.dina kaayaan Allah ridho ka urang tur urang oge ridho ka Allah swt. Para ‘aidin rawuh a’idat rohimakumulloh nyakitu deui, buah tina ibadah shaum lain ukur keur sasoranganeun wungkul, tapi kudu mibanda ajen sosial, nu karasa ni’mat sarta mangfa’atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa’at sarta hikmah shaum bisa katinggali sarta karasa ku anak buahna, nu mangrupa jeujeuhan nu mawa kana kasalametan sarta kasejahteraan nu walatra. Mun keu anak buah, atawa rahayat, kudu katinngali tina kata’atan sarta kapatuhan anu satia kanu jadi pamingpin.Keur nu beunghar nu dititipan harta nu loba bakal katara tur karasa berehannana kanu butuh. Keur nu loba pangabutuh atawa nu kokoro, bakal katara sikep hormatna tur babantuna nu satia kanu beunghar. Keur saurang pedagang bkal leuwih ati-ati dina urusan jual meuli. Moal wani deui ngajual ku timbangan anu hampang, meuli ku timbangan anu beurat. Cindekna mah buah tina ibadah shaum, ayana parobahan tina nu goreng kanu alus. Nu disebut bener jeung alusna ibadah, lain ukur ditinggali tina cara jeung tempat sarta waktuna wungkul, tapi bener jeung alusna ibadah bisa ditingali buahna dina kahirupan sapopoe. Sok sanajan carana merenah numutkeun sunnah, ari hikmah atawa buahna teu karasa ngeunah mangka eta ibadah the can tangtu bisa ditarima ku allah swt. Sakumaha diterangkeun dina hiji riwayat yen aya saurang ibu anu getol solatna, geus puguh anu fardu, dalah anu hukumna sunnah oge estu teu aya nu kaliwat. Para sahabat meunteun ka eta awewe teh tangtu bakal jadi ahli sawarga. Sabab ditingali tina getolna shaolat. Tapi, numutkeun rosululloh saw. Eta awewe teh lain pisurgaeun tapi bakal jadi ahli naraka. Para sahabat kaget, teras naroskeun ka Rosul ngeunaan alesanana, Rosul ngawaler,yen eta awewe teh sanajan getol shalat, tapi loba nganyerikeun atawa ngaganggu ka tatanggana. nuduhkeun yen shalat nu rajin dilakonan ku eta awewe, ngan saukur merhatikeun cara, tempat jeung waktuna wungkul. Teu merhatikeun kana hikmah atawa buah tina eta shalat. Nyaeta akhlak anu hade jeung mulya ka tatangga, minangka batur hirup sapopoe.
Para ‘aidin rawuh ‘aidat rohimakumulloh!
Dina hadist anu diriwayatkeun ku imam Bukhori sareng Muslim anu hartosana :”aya opat rupa, sing saha jalma anu kakeunaan ku opat rupa ieu, mangka manehna jadi jalma munafek tulen. Atawa sing saha anu kakeunaan ku salah sahiji anu opat, mangka manehna aya dina cabang kamunafekan, sahingga manehna bisa ninggalkeunana, nyaeta dimana ngomomg sok bohong, dimana diamanatan sok khianat, dimana jangji sok jalir, dimana pasea sok licik,kajeun teuing manehna sok shaum,shalat tur ngaku dirina muslim”. Dina hadist anu bieu tiasa ku urang kauninga, yen alusna ibadah, boh shaum, shalat jeung sajabana, nyaeta tiasa ditingali tina buahna, nu bisa katara jeung karasa dimana geus campur hirup babarengan jeung papada urang. Sok sanajan alus cara shalatna jeung shaumna numutkeun cara nabi Muhammad saw. Merenah tempatna tur sehat tempatna, tapi mun buahna teu katingali tur karasa ku balarea, mangka eta ibadah teh teu bisa kaasup hade. Hiji jalma sok sanajan getol shalat getol shaum sarta ngaku dirina jalma muslim, tapi mun masih keneh daek nipu, ngabobodo, khianat mun diamanatan, jalir mun jangji jeung sok licik mun pacengkadan atawa perlombaan, mangka eta jalma teh lain salaku muslim, tapi munafek, sok sanajan munafek amali.
Allohu Akbar…Allohu akbar…
Khusus pikeun ibadah shaum, Alloh swt.nguningakeun tujuannana, nyaeta sangkan jalma-jalma anu ariman jadi jalma-jalma anu tarakwa,La’allakum tattaquun. Memang dina bulan Romadlon, suasana katakwaan katara jeung karasa ku urang sadayana. Jalma nu keur ngalaksanakeun shaum mampu nahan dirina tina sagala gawe anu diharamkeun ku Alloh swt. sawangsulna maksakeun diri pikeun ngalaksanakeun sagala anu diparentah ku Alloh swt sareng Rosulna. Masjid-masjid ma’mur, pinuh ku jama’ah shalat taraweh, dina waktu sahur jeung subuh raeng ngaraji Al Quran ngaliwatan pengeras suara patarik – tarik, kotak – kotak amal pinuh ku duit tina sodakoh jeung infak, artis –artis nurut ancrub milu mere ceramah agama, malah ngadadak make tiung sagala.
Dina radio, dina TV padet ku acara ceramah agama, eta kabeh , teu bisa ditolak, mangrupakeun suasana katakwaan. Tapi suasana katakwaan, nu diharepkeun ku Alloh, tangtuna oge lain ukur ngan sabulan Romadoneun, tapi kudu maneuh salilana, salila urang masih hirup keneh di alam dunya.
Para ‘aidin rawuh ‘aidat, rohhimakumulloh!
Diantara ciri jalma nu taqwa, nya eta sagala prilaku, boh ucapan atawa pagawean teu ukur asal-asalan jeung teu mentingkeun kepentingan pribadi jeung golongan wungkul, tapi leuwih diutamakeun kepentingan umat. Jalma nu taqwa, mun ngomong teu “asbun” jeung mun ngalaksanakeun pagawean teu “aspal”. Tapi ucapan jeung pagawean ngan wungkul nu mawa kana kamaslahatan balarea. Sakumaha diuningakeun ku Alloh SWT, dina surat Al-Ahzab :
“hei, jalma-jalma nu ariman, aranjeun kudu taqwa ka Alloh, sarta aranjeun kudu nagaromong kalawan omongan nu merenah.”
Allohu Akbar…Allohu akbar…
“Qaulan sadidan”, minangka ciri diantara ciri-ciri jalma nu taqwa, maksudna, mun rek ngaluarkeun perentah ka bawahan, kaputusan nu bisa dijadikeun hukum, atawa ponis nu dikeunakeun ka terdakwa, teu asal pok jeung asal pek. Tapi, sagala kawijaksanaan nu kaluar ti jalma nu taqwa, estu mawa kana kamaslahatan balarea. Lain keur kauntungan sagolongan wungkul. Sahingga, ku eta kawijaksanaan teh teu aya nu ngarasa dirugikeun.
Tina “Qaulan sadidan”, bakal bisa nglahirkeun kaadilan nu walatra. Malahan Alloh nguningakeun, yen kaadilan teh minangka sikep laku nu bisa mawa tur ngadeukeutkeun kana “kataqwaan”, sakumaha pidawuh Nu Maha Kawasa :
“Aranjeun kudu adil, sabab adil teh ngadeukeutkeun kana taqwa.”
Para ‘aidin rawuh ‘aidat rohimakumulloh!
Kaadilan bisa ngadeukeutkeun kana taqwa, nyakitu deui shaum bisa ngenteurkeun kana taqwa, mangka antara shaum jeung kaadilan, lir gula jeung amisna, teu bisa dipisahkeun. Hartosna ibadah shaum kudu bisa nganteurkeun kana kaadilan nu walatra. Kaadilan mangrupakeun pangabutuh poko dina kahirupan urang kiwari. Teu aya hartina pangwangunan dina widang ekonomi maju, gedong-gedong saligrong, jalan-jalan lalebar tur lalucir, tapi miskin ku kaadilan.
Teu aya hartina gedong-gedong jarangkung, dahareun loba rupana tur ngareunah, sedengkeun ku kaadilan malarat. Ayana “kesenjangan sosial” nu bisa nimbulkeun “kecemburuan” ummat, teu bisa nganteurkeun kana tumuwuhna huru-hara sosial, alatan keur walatrana kaadilan.
Pirang-pirang “penyelewengan” nu bisa ngakibatkeun rugina nagara jeung bangsa, saperti korupsi jeung manipulasi, tangtu bakal bisa dileungitkeun mun geus karasa ayana kaadilan nu walatra. Nyakitu deui, kamungkaran sejena, seperti pembunuhan, pamerkosaan jeung pencurian, nu ngaganggu katenangan masarakat, bakal bisa dileungitkeun mun kaadilan nu walatra geus karasa.
“Saenyana ancurna bangsa-bangsa samemeh aranjeun, nya eta alatan kaadilan geus teu walatra. Dimana aya bangsat ti kalangan ningrat atawa pajabat, ku maranehna teu dihukum. Sabalikna, mun kapanggih eta bangsat teh ti kalangan rahayat, ku maranehna dihukuman sakumaha mistina. Demi Alloh, mun Fatimah anak kaula maling, kaula sorangan nu ngahukumanana oge.”
Allohu Akbar…Allohu akbar…Walillahil Hamd
Para ‘aidin rawuh ‘aidat rohimakumulloh!
Kaadilan nu ditanjeurkeun ku Rosululloh SAW dina urusan hukum kacida pisan tegesna. Estu teu cueut ka nu hideung teu ponteng ka nu koneng. Teu ditingali, pedah eta teh anak jeung pajabat, mun geus bukti ngalakukeun kamungkaran, nu matak ngarugikeun bangsa jeung nagara, mangka ku Rasul dihukuman kalawan samistina. Ku ayana sikep nu adil dina nanjeurkeun hukum, mangka suasana jeung nagara, di jaman Rosul, estu tengtrem tur sejahtera. Teu kantos kakocapkeun aya “unjuk rasa”, nembongkeun ka teu sugemaan. Komo kitu mah “gejolak sosial” nu matak ngarugikeun materi jeung diri, teu kantos kajadian di jaman Rosululloh SAW. Padahal pangwangunan ekonomi di jaman Rosul, masih kawilang can maju.
Allohu Akbar…Allohu akbar…Walillahil Hamd
Para ‘aidin rawuh ‘aidat rohimakumulloh!
Mudah-mudahan ibadah shaum nu ayeuna, bisa nganteurkeun kana tumuwuhna kasadaran dina diri urang, sahingga buahna teu ngan sakadar ganjarna wungkul nu katarima, tapi mibanda kakuatan pikeun ngarobah sikep laku nu teu merenah numutkeun agama, jadi sikep laku nu merenah numutkeun agama, sahingga mawa kana kasalametan dunya sarta akherat.


text:
Rabu, 03 Maret 2010
Cai Laut Asin
Kacatur jaman baheula aya dua jalma adi lancek. Nu cikal ngarana Jana, ari nu bungsu Jani.
Ki Jana ka asup jelema benghar, lega sawah lega kebon. Tapi koret, tara barang bere jeung tutulung. Tapi Ki Jani mah bari jeung miskin oge ari boga rejeki teh sok mere kanu butuh.
Hiji poe Ki Jani nginjem beas ka Ki Jana tapi manan dibere malah dicarekan. Untung pamajikan Ki Jana karunyaeun. Susulumputan ti salakina mere beas ka Ki Jani sacangkir jeung lauk asin. Bari nalangsa Ki Jani balik ditengah jalan aprok jeung aki-aki awakna begang lempangna rumanggieung, atuh karunyaeun diajakan ka imahna. Nepi imah beas dibubur saenggeus asak didalahar bareng. Isuk-isuk keneh aki-aki teh geus pamitan. Memeh indit aki-aki teh mere jimat ka Ki Jani mangrupa lilisungan jeung haluna tina perak. “Naon wae anu dipikahyang ku ujang, sebutkeun wae bari nyebut Tutu! Tutu! Tutu!’tilu kali,” ceuk aki-aki teh, engke tangtu haluna nutu sorangan, sarta anu dipikahayang kaluar tina jero lisung. Ngereunkeunana lisung kudu dibere taneuh saetik.
Gancangna carita Ki Jani geus benghar, tapi tetep resep ngabantu jeung tutulung kanu susah. Barang Ki Jana ngadenge adina beunghar manehna sirik , bari boga niat jahat hayang miboga jimat eta. Hiji peuting Ki Jana datang Ka Jani, ku Ki Jani dicaritekeun kabeh ka Ki Jana carana make lisung. Terus dibawa minggat ku lanceukna ka alas pentas. Mangsa dina kapal geus eweuh uyah Ki Jana menta kalisung uyah kaluar uyah teh teu ereun-ereun, Ki Jana poho teu mawa taneuh. Nepi ka kapalna kelebuh teleum. Ti harita cai laut jadi asin.
Rincian Dongeng:
Tema : Perang Duduluran
Judulna : Cai Laut Asin
Bahasana : Kasar
Alur/plot : Ngagunakeun alur maju
Cara Nyarita/ Sudut Pandang : orang ka 3 palaku utama
Palakuna : Dua urang adi lanceuk: lanceukna Ki Jana, Adina Ki Jani.
Watek palakuna :
Ki Jana = Sarakar, koret, embung tutulung kanu susah.
Ki Jani = Bageur, berehan, daek tutulung kanu susah.
Tempat/latar : Jaman baheula di hiji lembur.
Eusi/hikmah nu bisa di cokot :Jadi jalma ulah koret jeung jahat, siga Ki Jana anu tung-tungna bakal cilaka. Kudu kos Ki Jani bageur sok daek nulungan batur, hirupna jadi senang tur tentrem
Diposkan oleh ARTIKEL KITA di 07.37
Langganan: Poskan Komentar (Atom)


text:
Allahu Akbar 9x, Allahu Akbar Kabiraw walhamdulillahi katsiiraaw washubhaanallahi bukrataw wa ashiila, laa ilaaha illallahuwallahu akbar, Allahu Akbar Walillaahilhamdu……
Hadirin hadirat Rahimaakumaullah………………………
Surupna panon poe dina wanci magrib kamari, jadi ciciren rengsena ibadah saum urang salila sabulan campleng, kuru cileuh kentel peujit dina waktu sabulan, lantaran ngalaksanakeun saum jeung taraweh sarta ibadah–ibadah Ramadan sigana ku urang sadaya geus dilaksanakeun. Ayeuna urang sadaya mulang deui kana kaayaan sakumaha biasa deui, sabab poe ieu diharamkeun saum, poe ieu waktuna urang sadaya suka bungah, bungah lain lantaran loba dahareun atawa make pakean sarwa anyar, tapi bungah lantaran urang sadaya parantos lulus tina ujian nu cukup beurat, bungah lantaran geus tamat ngalaksanakeun parentah Allah nyaeta ibadah saum Ramadan. Para ‘aidin… Rengse urang ngalaksanakeun ibadah saum sabulan lilana kalawan pinuh harepan mugia ditampi ku Allah Swt. Sahingga jadi wasilah pikeun ngahontal Ridlo katut magfiroh mantenna aamiin..
Sok sanaos shaum dilaksanakeun ku urang ngan sabulan, tapi buah sareng mangfa’atna mugi bisa karaos ku urang sataun, malah salila urang masih hirup di alam dunya, margi Allah swt. ngawajibkeun shaum ka jalma – jalma anu ariman sangkan jadi jalma anu takwa .
Tangtuna oge lain ngan ukur sabulaneun, dina bulan Romadlon wungkul. Hikmah atawa buah tina ibadah shaum kudu katara tur karasa salila urang hirup keneh di alam dunya, sarta diteruskeun tepi ka alam akherat, sahingga dimana urang paamprok jeung allah swt.dina kaayaan Allah ridho ka urang tur urang oge ridho ka Allah swt. Para ‘aidin rawuh a’idat rohimakumulloh nyakitu deui, buah tina ibadah shaum lain ukur keur sasoranganeun wungkul, tapi kudu mibanda ajen sosial, nu karasa ni’mat sarta mangfa’atna lain ku urang wungkul tapi oge ku balarea, nu jadi anggota masyarakat . Mun keur saurang pamingpin, mangfa’at sarta hikmah shaum bisa katinggali sarta karasa ku anak buahna, nu mangrupa jeujeuhan nu mawa kana kasalametan sarta kasejahteraan nu walatra. Mun keu anak buah, atawa rahayat, kudu katinngali tina kata’atan sarta kapatuhan anu satia kanu jadi pamingpin.Keur nu beunghar nu dititipan harta nu loba bakal katara tur karasa berehannana kanu butuh. Keur nu loba pangabutuh atawa nu kokoro, bakal katara sikep hormatna tur babantuna nu satia kanu beunghar. Keur saurang pedagang bkal leuwih ati-ati dina urusan jual meuli. Moal wani deui ngajual ku timbangan anu hampang, meuli ku timbangan anu beurat. Cindekna mah buah tina ibadah shaum, ayana parobahan tina nu goreng kanu alus. Nu disebut bener jeung alusna ibadah, lain ukur ditinggali tina cara jeung tempat sarta waktuna wungkul, tapi bener jeung alusna ibadah bisa ditingali buahna dina kahirupan sapopoe. Sok sanajan carana merenah numutkeun sunnah, ari hikmah atawa buahna teu karasa ngeunah mangka eta ibadah teh can tangtu bisa ditarima ku allah swt. Sakumaha diterangkeun dina hiji riwayat yen aya saurang ibu anu getol solatna, geus puguh anu fardu, dalah anu hukumna sunnah oge estu teu aya nu kaliwat. Para sahabat meunteun ka eta awewe teh tangtu bakal jadi ahli sawarga. Sabab ditingali tina getolna shaolat. Tapi, numutkeun rosululloh saw. Eta awewe teh lain pisurgaeun tapi bakal jadi ahli naraka. Para sahabat kaget, teras naroskeun ka Rosul ngeunaan alesanana, Rosul ngawaler,yen eta awewe teh sanajan getol shalat, tapi loba nganyerikeun atawa ngaganggu ka tatanggana. nuduhkeun yen shalat nu rajin dilakonan ku eta awewe, ngan saukur merhatikeun cara, tempat jeung waktuna wungkul. Teu merhatikeun kana hikmah atawa buah tina eta shalat. Nyaeta akhlak anu hade jeung mulya ka tatangga, minangka batur hirup sapopoe.
Para ‘aidin rawuh ‘aidat rohimakumulloh!
Dina hadist anu diriwayatkeun ku imam Bukhori sareng Muslim anu hartosana :”aya opat rupa, sing saha jalma anu kakeunaan ku opat rupa ieu, mangka manehna jadi jalma munafek tulen. Atawa sing saha anu kakeunaan ku salah sahiji anu opat, mangka manehna aya dina cabang kamunafekan, sahingga manehna bisa ninggalkeunana, nyaeta dimana ngomomg sok bohong, dimana diamanatan sok khianat, dimana jangji sok jalir, dimana pasea sok licik,kajeun teuing manehna sok shaum,shalat tur ngaku dirina muslim”. Dina hadist anu bieu tiasa ku urang kauninga, yen alusna ibadah, boh shaum, shalat jeung sajabana, nyaeta tiasa ditingali tina buahna, nu bisa katara jeung karasa dimana geus campur hirup babarengan jeung papada urang. Sok sanajan alus cara shalatna jeung shaumna numutkeun cara nabi Muhammad saw. Merenah tempatna tur sehat tempatna, tapi mun buahna teu katingali tur karasa ku balarea, mangka eta ibadah teh teu bisa kaasup hade. Hiji jalma sok sanajan getol shalat getol shaum sarta ngaku dirina jalma muslim, tapi mun masih keneh daek nipu, ngabobodo, khianat mun diamanatan, jalir mun jangji jeung sok licik mun pacengkadan atawa perlombaan, mangka eta jalma teh lain salaku muslim, tapi munafek, sok sanajan munafek amali.
Allohu Akbar…Allohu akbar…
Khusus pikeun ibadah shaum, Alloh swt.nguningakeun tujuannana, nyaeta sangkan jalma-jalma anu ariman jadi jalma-jalma anu tarakwa,La’allakum tattaquun. Memang dina bulan Romadlon, suasana katakwaan katara jeung karasa ku urang sadayana. Jalma nu keur ngalaksanakeun shaum mampu nahan dirina tina sagala gawe anu diharamkeun ku Alloh swt. sawangsulna maksakeun diri pikeun ngalaksanakeun sagala anu diparentah ku Alloh swt sareng Rosulna. Masjid-masjid ma’mur, pinuh ku jama’ah shalat taraweh, dina waktu sahur jeung subuh raeng ngaraji Al Quran ngaliwatan pengeras suara patarik – tarik, kotak – kotak amal pinuh ku duit tina sodakoh jeung infak, artis –artis nurut ancrub milu mere ceramah agama, malah ngadadak make tiung sagala.
Dina radio, dina TV padet ku acara ceramah agama, eta kabeh , teu bisa ditolak, mangrupakeun suasana katakwaan. Tapi suasana katakwaan, nu diharepkeun ku Alloh, tangtuna oge lain ukur ngan sabulan Romadoneun, tapi kudu maneuh salilana, salila urang masih hirup keneh di alam dunya.
Allohu Akbar…Allohu akbar…Walillahil Hamd
Para ‘aidin rawuh ‘aidat rohimakumulloh!
Mudah-mudahan ibadah shaum nu ayeuna, bisa nganteurkeun kana tumuwuhna kasadaran dina diri urang, sahingga buahna teu ngan sakadar ganjarna wungkul nu katarima, tapi mibanda kakuatan pikeun ngarobah sikep laku nu teu merenah numutkeun agama, jadi sikep laku nu merenah numutkeun agama, sahingga mawa kana kasalametan dunya sarta akherat


text:
Transformasi Fourier Diskrit
Transformasi Fourier Diskrit (TFD) nyaéta salah sahiji wangunan transformasi Fourier nu maké pajumlahan sabagé gaganti integral. Dina matematika mindeng ogé disebut sabagé transformasi Fourier kahingga (finite Fourier transform), nyaéta transformasi Fourier anu réa dilarapkeun dina pamrosesan sinyal digital sarta widang-widang nu patali pikeun nganalisa frékuensi-frékuensi anu dikandung ku hiji sinyal atawa isarat, pikeun ngabéréskeun persamaan diferensial parsial, sarta pikeun ngalakonan sajumlah operasi, contona waé operasi-operasi konvolusi. TFD ieu bisa diitung sacara éfisien ngagunakeun algoritma transformasi Fourier gancang (TFC).
LAntaran TFC umumna dipaké pikeun ngitung TFD, dua istilah ieu mindeng silih dipatukeurkeun dina pamakéanana, sanajan aya béda anu écés antara duanana: "TFD" ngarujuk kana hiji transformasi matematik bébas atawa henteu gumantung kumaha transformasi kasebut diitung, sedengkeun "TFC" ngarujuk kana hiji atawa sawatara algoritma nu éfesien pikeun ngitung TFD.
Tumbu kaluar[édit | sunting sumber]
- Nein Arimasen, "Indéks Transformasi Fourier Diskrit", Fisika Éta Hésé, 2007-04-12


text:
Katomas
Katomas (Codiaeum variegatum), nyaéta tuwuhan hias pakarangan nu wangun sarta warna daunna rupa-rupa. Rupa-rupa kultivar geus dimekarkaeun kalawan rupa-rupa warna ti héjo, konéng, jingga, beureum, wungu, sarta campuranana. Wangun daunna ogé rupa-rupa: manjang, oval, sisi rérégéan, heulayanana "pegat-pegat", jeung sajabana.
Sacara botani, katomas mangrupakeun baraya laér sampeu jeung kastuba. Ciri anu sarua nyaéta tangkalna ngahasilkeun latéks nu boga warna bodas kentel sarta cepel, anu mangrupa ciri has suku Euphorbiaceae.
Katomas asalna ti Kapuloan Indonésia tapi kiwari geus sumebar ka réa wewengkon tropis sarta subtropis, sarta jadi salah sahiji perlambang pariwisata.
Ngaran patempatan[édit | sunting sumber]
Di Tatar Sunda, loba pisan patempatan anu dingaranan ku ngaran tutuwuhan. Patempatan anu maké kecap 'katomas' di antarana:


text:
Sabtu, 02 Februari 2013
Kumpulan Carpon Singkat
Do you like this story?
Kumpulan Carpon Singkat
Kacaritakeun jaman baheula aya oray naga geus lila ngalamun hayang nyaba ka kahiyangan. Unggal isuk eta oray teh osok dangdan mapantes maneh. Tapi keukeuh teu ngarasa ginding lantaran teu boga perhiasan, mangkaning arek ngadeheus ka dewa.
Sanggeus mikir manehna inget ka sobatna sakadang titinggi, maksudna arek nginjeum tanduk ka sakadang jago haritamah jago teh aya tandukan menta di anteur ka titinggi. Sanggeus aprok dicaritakeun sakabeh pamasalahan naga ka jago. Maksudnamah nginjeum tanduk ka jago, engke dianteurkeuna deui ku sakadang titinggi cak sakadang naga.
Hayam jago teu nembalan lantaran apal jahat jeung licikna naga. Lila-lila naga ngarayu, jago oge merekeun tandukna ka sakadang naga. Cak naga ka jago “engke tandukna dibalikeun deui dianteurkeun ku titinggi samemeh balebat, lamun balebat can balik wae bisi kaula poho ngawangkong jeung dewa, anjeun mere tanda weh kongkorongok sing tarik.” Geus kitumah jung weh naga jenug titinggi the arindit. Isukna samemeh balebat hayam jago kongkorongok satakerna. Sakali dua kali titinggi teu datang wae, terus jago teh kongkorongok sababaraha kali deui, tapi tetep titinggi teu dating keneh bae. Nepi ka brayna berang titinggi teu datang-datang.
“Keun sugan cenah peuting engke” pok hayam teh. Tapi weleh ditunggu nepi kasubuh titinggi teu dating keneh wae. Pohara ambekna hayam jago nepi ka nyancam lamun titinggi dating arek di pacok nepikeun ka paehna.
Ti harita hayam jago teh tiap-tiap subuh kongkorongok sarta mun papanggih jeung titinggi sok langsung dipacok nepi ka paehna, males pati dumeh kungsi ngabobodo.
Rincian Dongeng:
- Judulna : Hayam Kongkorongok Subuh
- Bahasana : Kasar
- Palakuna : Hayam Jago, Titinggi jeung Oray Naga
- Watek palakuna :
Oray Naga = jahat, sok nipu, teu sukur, sok hayang nu batur.
Titinggi = Daek wae di titah sanajan salah, teboga pamadegan.
Hayam Jago = Babari percaya, gampang dibobodo.
- Tempat/latar : Hiji tempat jaman bahela nyaeta di leuweung
- Eusi/hikmah nu bisa di cokot :
Ari hirup teh ulah sombong, adigung, ulah sok nipu, jiga Oray Naga. Ulah sok daek wae di titah lamun salah jiga Titinggi. Ulah gampang di bobodo bisi kaduhung, ulah gampang percaya ka jalma jiga sakadang Hayam Jago.
Kumpulan Carpon Singkat
Kacariotakeun baheula dina hiji tempat aya oray naga keur nawu balong. Sungutna ngegel kana tangkal huni, buntutna dibrlitkeun kana pancuh tambakan beulah dieu. Awakna malang dina balong tea, tuluy di ayun keun goplak, goplak, goplak dipake nawu baloing tea.Teu kungsi lila balong teh saat laukna sing kocopok loba. Jol datang gagak kadinya haritamah gagak teh buluna bodas ngeplak. Ujug-ujug corokcok weh laukna dipacokan nepi beak lauk nu baradagnamah.
Ku oray sanca katempoen gagak maling lauk, geuwat digenggereuhkeun, tapi gagak ngalah beuki ngahajakeun. Atuh oray ambek sebrut bae diudag gagakteh. Gagak teh hiber kuorang diobrot, gagak teh bingung da diberik wae sieunen katewak. Kabeneran aya nu keur neleum, gebrus bae gagak teh asup ka jero pijanaan. Atuh ari muncul deui teh geus lestreng .Barang jol oray sanca teh panglingeun, da jadi hideung lestereng. Pok weh oray sanca nanya, “mahlik hideung maneh nempo sakadang gagak teu bieu liwat kadieu?”
Gagak teh sorana digedekeun, ngomongna oge basa Betawi, da sieunen katara, “Engga, gaaaa!”. Tah kitu sasakalana manuk gagak buluna hideung jeung sorana gaaa, gaaaak!
Rincian Dongeng:
- Judulna : Gagak Jadi Hideung
- Bahasana : Kasar
- Palakuna : Gagak jeung Oray Sanca
- Watek palakuna :
Gagak = Badeur, sok daek nyopet, te bisa digenggereuhkeun.
Oray Sanca = Getol, daek usaha, rajin.
- Tempat/latar : Caritana jaman baheula di hiji balong nu loba laukan
- Eusi/hikmah nu bisa di cokot :
Ari jadi jalma teh kudu getol daekan, ulet, usaha lamun hayang bog amah kos sakadang Oray Sanca. Ulah jiga Gagak baong, haying ngenah doing embung gawe.
Kumpulan Carpon Singkat
Kacatur jaman baheula di Pulo Jawa Beulah kulon, aya hiji karajaan anu rajana Prabu Rakata. Sang Prabu gaduh dua putra. Anu cikal Raden Sundana anu bungsu Raden Topobrana. Haritamah Pulo Jawa sareung Sumatra teh ngahiji.
Kumargi Prabu Rakata parantos sepuh pisan, mangka karajaan teh di titipkeun ka putra-putrana, tur di bagi dua belah wetan ku Raden Sundana, belah kulon Raden Topobrana. Terus Sang Prabu teh indit ngabagawan anu tempatna dibates dua nagara nu dibagi dua tea, anjeunna teu nyandak nanaon tibang guci pusaka nu dicandak.
Hiji mangsa dina taun ka genep Sang Prabu teh ngadangu yen putrana parasea Raden Sundana ngarugrug karajaan raina Raden Topobrana. Sang Prabu teh ceg ka guci anu gtos dieusi cai laut tea, terus indit ka medan laga kasampak dua putrana keur perang campuh atu bendu pisan snjeunanana. Ningali ramana sumping reg weh perang liren, dua putrana langsung nyampeurkeun cedok weh nyareumbah ka Prabu Rakata kitu dei para parajuritna. Atuh dua putrana beak bersih diseukseukan pampangnaman Raden Sundana nu wani ngarug-gug nagara raina. Dua putrana anu tarungkul teh nyarek, atuh Sang Prabuteh langsung ngadeg, ceg kana guci pusaka tea. Terus cai laut anu dina guci dikucurkeun disapanjang wates dua nagara, teras guci anu tos teh kosong teh disimpen ditapal bates dua karajaan tea, anjeunanana indit deui ka tempat pang tapaanana. Teu lami eta bates anu tilas disiram ku cai laut teh ngajanggelek jadi selat. Nu kiwari disebut Selat Sunda. Nu mawi dinamian Selat Sunda lantaran Raden Sundana sarakah hoyong wilayah anu raina. Dugi ramana ngadamel wates nganggo guci pusaka anu caina dikucurkeun terus jadi selat. Tur guci anu disimpen dina wates teh ngajanggelek jadi gunung, nu katelah Gunung Rakata atanapi Gunung Krakatau. Tah kitu sasakala Selat Sunda sareng Gunung Krakatau teh.
Rincian Dongeng:
- Judulna : Selat Sunda Jeung Gunung Krakatau
- Bahasana : Lemes
- Palakuna : Prabu Rakata, sareng dua putrana: Raden Sundana sareng Raden Topobrana
- Watek palakuna :
Prabu Rakata = Arip, adil, tur bijaksana.
Raden Sundana = Sarakah
Raden Topobrana = Embung ditindes
- Tempat/latar : Jaman baheula di Pulo Jawa belah kulon.
- Eusi/hikmah nu bisa di cokot :
Jadi jalma kudu arif, jujur, adil tur bijak sana kawas Prabu Rakata, ulah Sarakah jiga Raden Sundana.
Kumpulan Carpon Singkat
Kacatur jaman baheula aya dua jalma adi lancek. Nu cikal ngarana Jana, ari nu bungsu Jani. Ki Jana ka asup jelema benghar, lega sawah lega kebon. Tapi koret, tara barang bere jeung tutulung. Tapi Ki Jani mah bari jeung miskin oge ari boga rejeki teh sok mere kanu butuh. Hiji poe Ki Jani nginjem beas ka Ki Jana tapi manan dibere malah dicarekan. Untung pamajikan Ki Jana karunyaeun. Susulumputan ti salakina mere beas ka Ki Jani sacangkir jeung lauk asin. Bari nalangsa Ki Jani balik ditengah jalan aprok jeung aki-aki awakna begang lempangna rumanggieung atu karunyaeun diajakan ka imahna. Nepi imah beas dibubur saenggeus asak didalahar bareng.
Isuk-isuk keneh aki-aki teh geus pamitan. Memeh indit aki-akit eh mere jiman ka Ki Jani mangrupa lilisungan jeung haluna tina perak. “Naon wae anu dipikahyang ku ujang, sebutkeun wae bari nyebut Tutu! Tutu! Tutu!’tilu kali,” ca kaki-aki teh, engke tangtu haluna nutu sorangan, sarta anu dipikahayang kaluar tina jero lisung. Ngereunkeunana lisung kudu dibere taneuh saetik. Gancangna carita Ki Jani geus benghar, tapi tetep resep ngabantu jeung tutulung kanu susah.
Barang Ki Jana ngadenge adina beunghar manehna siri , bari boga niat jahat hayang miboga jimat eta. Hiji peuting Ki Jana datang Ka Jani, ku Ki Jani dicaritekeun kabeh ka Ki Jana carana make lisung. Terus dibawa minggat ku lanceukna ka alas pentas. Mangsa dina kapal geus eweuh uyah Ki Jana menta kalisung uyah kaluar uyah teh teu ereun-ereun, Ki Jana poho teu mawa taneuh. Nepi ka kapalna kelebuh teleum. Ti harita cai laut jadi asin.
Rincian Dongeng:
Judulna : Cai Laut Asin
Bahasana : Kasar
Palakuna : Dua urang adi lanceuk: lanceukna Ki Jana, Adina Ki
Jani.
Watek palakuna : Ki Jana :
Sarakar, koret, embung tutulung kanu susah.
Ki Jani :
Bageur, berehan, daek tutulung kanu susah.
Tempat/latar : Jaman baheula di hiji lembur.
Eusi/hikmah nu bisa di cokot :
Jadi jalma ulah koret jeung jahat, siga Ki Jana anu tung-tungna bakal cilaka. Kudu kos Ki Jani bageur sok daek nulungan batur, hirupna jadi senang tur tentrem.
Kumpulan Carpon Singkat
Jaman baheula aya Kuya imah-imah di sisi muara. Gawena ngahuma, ngahumateh indit isuk datang sore magrib. Hiji poe Kuya keur di huma, aya hujan geode bari jeung angina. Tatangkalan rarungkad imah Kuya oge kaapungkeun murag ka leuwi brus ti teleum. Sakadang Kuya sedih kacida, isukana manehna ngieun dei anu leuwih keker supaya te kabawa angina.
Hiji poe manehna balik ti hima, Kuya teh masak pikeun dahar sore. Sabot masak Kuya kacai hela, keur di cai katingali hasep ngebul dina suhunan imahna ku Kuya diburu tapi imah geus angus seneuna gede nakeranan. Kuya teh ceurik.
Keur kitu jol bae Monyet kolot. Monyet ngomong ka sakadang Kuya, “tong ceuri sakadang Kuya ngieun deui imahmah!”
“Anu matak sakadang Monyet lain sakali wae kacilakaan imah teh bareto kabawa angina. Kudu kumaha akalnanya supaya imah awet?” cak sakadang Kuya! Sakadang Monyet ngajawab, “gampang atuh, ngarah imah ulah cilakamah dibawa bae, ulah ditinggalkeun. Pek ngieun dei anu alus tur kuat ke lamun geus anggeus arang tangkodkeun kana tonggong anjeun, pantone sakira asup sirah supaya gampang ngelokeun sirah ka jero.
Eta papatah teh ku Kuya diturutkeun, saenggeus anggeus prak ditengkodkeun dina tonggongna, monyet anu memenerna. Nah ti haritamah imah sakadang Kuya teh sok dibabawa bae, digagandong.
Rincian Dongeng:
Judulna : Kuya Ngagandong Imahna
Bahasana : Kasar
Palakuna : Sakadang Kuya jeung sakadang Monyet
Watek palakuna :
Sakadang Kuya :
Getol daek digawe, gampang putus asa an, te kuat kena
musibah.
Sakadang Monyet :
Daek babantu jeung mere saran
Tempat/latar : Baheula dihiji kebon deket walungan
Eusi/hikmah nu bisa di cokot :
Jadi jalma kudu getol kos sakadang Kuya tapi tong gampang putus asa jeung tong bodo. Jeung kudu daek babantu ka batur kos sakadang Monyet.
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Taraju, Tasikmalaya
Taraju nyaéta salasahiji kacamatan di Kabupatén Tasikmalaya, Propinsi Jawa Barat , Indonésia.
Daptar eusi
Profil Pamaréntahan[édit | sunting sumber]
Babagéan Administratif[édit | sunting sumber]
Sajarah[édit | sunting sumber]
Profil Daérah[édit | sunting sumber]
Wates Wilayah[édit | sunting sumber]
Géografis[édit | sunting sumber]
Démografi[édit | sunting sumber]
Transportasi[édit | sunting sumber]
Poténsi[édit | sunting sumber]
Pertanian[édit | sunting sumber]
Pakebonan[édit | sunting sumber]
Lolobana masarakat Taraju kana tani nyaeta melak teh, ayeuna pabrik-pabrik teh jugjleg dimana mana. Potensi areal kebon teh di kacamatan taraju aya 5000 ha. Baheula taun 1805 aya urang Belanda anu namina Tuan Bowen, anjeuna gaduh perkebunan nunamina sambawa, makamna aya ditengah tengah kebon teh namina kebon acd
Wisata[édit | sunting sumber]
tahun 2008 kampung acd jeung cibuluh dijadikeun tempat wisata...loba jalma anu wisata kadaerah ..diantarana ninggali perkebunan teh anu ngeplak..luas...panginggalan sajarah tuan bown..oge ayeunamah di tambah ayana warung2 nasi anu cocok keur nenangkeun diri..di tengah perkebunan...dicibuluh oge anu masih keneh kuat kana budaya baheulana...


text:
Haleuang jurukawih jeung gelik suling geus kapireng najan jarak anggang kénéh. Gamelan pamirigna ngoncrang bubuhan diteruskeun ku sound system anu hadé. Sangkaan moal nyalahan, pastina éta sora datang ti panggung hiburan anu disayagikeun ku pihak kulawarga pangantén awéwé. Pihak kulawarga Lia, calon pamajikan kuring, ngagugu kana paménta kuring sangkan hiburan panganténan téh degung atawa kacapian. Lain teu resep kana hiburan séjén, pamikir kuring, hiburan panganténan ku degung atawa kacapian leuwih luyu jeung leuwih hidmat. Lian ti éta, ngadegung jeung sarupaning seni karawitan séjénna geus jadi hobi kuring ti bubudak. Malah nuluykeun ka SLA ogé meredih asup ka SMKI. Emah jeung Apah sapuk nyakolakeun kuring ka SMKI Bandung. Tilu taun nyuprih élmuning seni karawitan, nambahan kandelna kacinta kuring kana seni Sunda. Teu munasabah lamun dina waktuna kawin, kuring meredih dipanghiburkeun ku degung.
Kuring nangtung panghareupna, diiringkeun ka aleutan sanak jeung baraya nu jajap. Di katuhueun kuring ngadeg Emah jeung Apah, diiringkeun ku dulur jeung baraya anu pada hayang nyaksian kuring diistrénan jadi raja sapoé. Lia, wanoja anu jero tilu taun jadi kabogoh, sekeudeung deui resmi jadi pamajikan. Hiji mangsa nu salila ieu diimpleng, sakeudeung deui jadi kanyataan. Tahapan siklus hirup saterusna bakal kalampah, muka lawang rumah tangga, nutup lawang lalagasan. Leuh, bet jadi ngadadak ratug ieu haté. Nangtung gé asa teu napak geuning, bari komo di sisi jalan ronghok nu lalajo. Rarasaan téh kabéh mata mencrong ka kuring.
Salah saurang panitia maparin kode sangkan kuring jeung nu ngiringkeun bagerak maju, lalaunan. Pastina lalaunan, da leumpang gancang mah ribed ku samping nu dipaké. Didangdanan baju takwa warna bodas, bari sirah dibendoan, cara panayagan. Barangpaké kawas kieu sabenerna keur kuring teu singna aneh, sering maké lamun keur manayagan. Mangsana meureun nu matak jadi asa béda téh, ieu mah lain rék nabeuh, tapi rék kawinan.
Hanjakal teu dipapag ku karesmen upacara adat. Ukur dikangkalungan manglé ku calon mitoha, ditembangan jemplang panganten ku jurukawih ti luhur panggung. Bet asa waas. Biasana ukur nyaksian, ayeuna ngarandapan sorangan. Bagja jeung bungah pagaliwota, dibarung ku teu percaya, yén pangalaman ieu antukna kasorang. Samar polah. Basa leumpang dituyun ku ibu jeung bapa calon mitoha gé teu wasa dangah, kalah tungkul wungkul kaéra.
Réngsé acara sérén-sumérén ti pihak kulawarga kuring ka pihak kulawarga calon pangantén awéwé, MC nguningakeun yén na'ib ti Kantor Urusan Agama can sumping. Aya waktu istirahat pikeun rombongan anu jajap jeung tatamu lianna, ngadagoan acara walimahan.
"Bari ngantosan waktos walimahan, urang sanggakeun heula ka rombongan kasenian ti Banjaran. Nyanggakeun!" ceuk MC.
Nu mangkatan lagu téh bonang. Ditema ku gendang, suling, jeung waditra sejenna. Najan teu disebutkeun lagu naon nu rék dihaleuangkeun, tina leotan sora suling kuring geus bisa neguh lagu anu bakal ditepikeun. Sajeroning tungkul, na jero haté kuring milu mairan wirahma. Ngong sora jurukawih ngahaleuang Hariring nu Kungsi Nyanding.
Purnama nu kungsi leungit
Ayeuna nganjang ka buruan deui
Anu kungsi kapiati
Kiwari urang ditepangkeun deui
Geus pasti lagu éta, ceuk haté, teu anéh. Lagu heubeul anu tetep manteng jeung kawasna moal laas ku mangsa. Lagu anu geus wanoh awor jeung rasa tur pangdéngé kuring. Dina unggal kasempetan manggung, aya nu ménta atawa henteu, kudu baé lagu ieu dihaleuangkeun. Mun sakalieun teu dihaleuangkeun téh sok asa aya nu leungit, asa teu lengkep. Ah, bet kawas nu apal kana karesep kuring nu ngawih téh. Lagu pangeusi lolongkrang waktu téh geuning lagu kameumeut. Naha ngahaja ieu lagu dihaleuangkeun keur kuring? Naha nu di luhur panggung aya nu apaleun ka kuring? Pamohalan, da ieu mah rombongan kasenian ti Banjaran. Asa teu aya nu apal, jeung can kungsi nabeuh bareng jeung urang Banjaran. Kabeneren meureun.
Tapi, ké heula! Éta sora jurukawih, asa kungsi wawuh. Warna sorana, senggolna, mamanisna, sagala rupana! Sora saha atuh nya?
Panasaran. Kuring nempo ka luhureun panggung. Seblak! Geuning nu saé soanten téh Tika, lanceuk kelas basa sakola di SMKI. Geuning salira, gerentes kuring, Teh Tika murid kameumeut Ibu Ida Rosida. Sajeroning ngahaleung panon Tika nojo ka kuring.
Nu nyéak dina jero dada jadi beuki motah. Nu jadi sabab lain pedah panggih jeung lanceuk kelas, tapi leuwih ti éta. Aya sabab nu ngabalukarkeun haté kuring asa gorowong. Tika nu ngabalukarkeun kuring basa nyuprih élmu di SMK1 pikeun sababaraha waktu kagegeringan. Gering nangtung. Méhméhan sakola garung. Lamun harita Emah jeung Apah teu maparin sumanget, sakola téh moal tamat.
"Mah...," kuring ngaharéwos ka Emah nu calik gigireun kuring.
"Kumaha, Pep?"
"Tika, Mah...," ceuk kuring.
"Tika? Tika mana? Di mana?"
"Itu di panggung. Juru kawih."
Paningal Emah ngalih ka panggung. Katara Emah semu nu nilik-nilik, da mani nyureng-nyureng baé. Basa paadu teuteup jeung soca Emah, Tika tungkul. Pura-pura mukaan buku lagu.
"Oh..., Tika kabogoh Apep kapungkur?"
"Sssst!" kuring ngagebah Emah. Asa tarik teuing tuda. Kuriak kadéngéeun ku batur.
Emah mah apaleun pisan ka Tika téh, sabab kungsi diajak ka Majaléngka. Harita, Emah panujueun pisan kuring bobogohan jeung Tika téh sanajan saluhureun ogé. Emah mah katajieun ku sorana. Alus cenah. Geus jadi. Emah gaduh sawangan, yén Tika hiji mangsa bakal jadi jurukawih anu moyan. Keur sakola kénéh sakitu hadéna, komo engké, cenah. Mokaha, meunangkeun Tika téh asa nyumponan harepan Emah, sabab Emah kungsi nyarios yén kuring kudu meunangkeun kabogoh téh nu bisa ngawih. Nu matak basa jeung Tika jadian, teu diengkékeun, langsung ditepangkeun ka Emah. Rék dibuktikeun, yén kuring bisa nyumponan kapalay Emah.
Diuk jadi teu puguh rasa. Hayang jung nangtung nepungan Tika. Asa hayang nanya : "Tika, damang? Dumuk di mana ayeuna? Tos nikah teu acan?" Nanging laku kahalangan ku kaayaan. Piraku kudu ngojéngkang nyampeurkeun Tika sedengkeun harita keur mangsana nungguan waktu dahup. Antukna ukur bisa ngalangeu, ngalenyepan lagu bari panon anteb neuteup nu keur ngahaleuangkeunanana.
Ujug-ujug baé Tika nu aya di luhureun panggung ngajanggelek jadi Tika genep taun ka tukang. Tika anu keur emok cabok di rohangan latihan vokal di SMKI. Bareng ngariung jeung siswa séjén, dina acara pangauban, nyaéta acara latihan vokal anu diayakeun saminggu sakali minangka acara ekstrakurikuler. Dina ieu acara pangauban, siswa diaping ku guru pikeun latihan swara sakaligus ngapalkeun lalaguan kayaning tembang jeung kawih. Liwat pangauban, siswa dipaparin kasempetan miwanoh lalaguan Sunda, boh ku cara ngahaleuang sorangan atawa ngabandungan sora batur. Aya kalana ka tempat pangauban sok disumpingkeung pakar seni swara, jurukawih atawa panembang anu geus moyan.
Jenengan nu emok cabok bari hadé sora téh cenah Tika, wanoja anu saterusna teu weléh nyérédétkeun rasa. Awalna pangangguran wawawuhan, lila-lila ngahajakeun miwanoh leuwih jero. Alesan utamana kataji ku kaparigelanana dina ngawih. Lamun seug manéhna ngahaleuang, ceuk rarasaan, pangalusna ti nu séjén. Teu matak jadi dosa sugan milu kataji ku Tika, ngalengkepan rasa kataji siswa lalaki sejenna anu boa leuwih ti heula kasengsrem ku kaleuwihan anu dipimilik ku manéhna.
Kasempetan pikeun deukeut jeung Tika kalakon basa guru pangaping méré kasempetan kuring ngacapian Tika. Reueus, ngacapian si 'Teteh' lanceuk kelas nu mibanda sora pangalusna. Kawasna Tika gé resepeun dikacapian ku kuring, da saterusna lamun pangauban sok ménta dipangkacapiankeun. Kasempetan deudeukeutan jadi leuwih mindeng.
Tungtungna jadi kabogoh. Teuing kumaha mimitina, da ieu leungeun ujug-ujug jadi sering silih cepengan. Ieu baham jadi sering ngajak ngobrol paduduaan. Ieu panon jadi sering silih teuteup. Ieu suku jadi sering leumpang paduduaan. Tika, mojang Banjaran nu saé soanten, sanajan tanpa nu ngistrénan, resmi jadi bébéné.
Teu dibuni-buni bobogohan téh, ka Emah di lembur ogé wakca. Dina telepon dijéntrékeun, yén kabogoh téh pinter ngawih. Namina Tika, urang Banjaran. Kapireng Emah semu nu bungah, saurna: "Tepangkenn atuh ka Emah," cenah.
"Insya Allah, engké nya Mah, ku Aa ditepangkeun. Apah moal nanaon kitu?"
"Moal sugan. Wawartos atuh ka Apah."
Enya, ka Apah mah kuring teu wani wakca. Watekna téh sieun jeung sungkan. Ka Apah mah nu diwakcakeun téh kudu hal-hal anu daria. Nu matak teu yakin yén Apah bakal narima lamun kuring wakca sual kabogoh, sabab kungsi Apah sasauran kieu : "Diajar sing bener. Apah teu méré lamun barudak keur sarakola kénéh bobogohan," cenah hiji mangsa. Kasauran éta dikedalkeun basa bareto sababaraha urang babaturan nganjang ka imah. Kabiasaan Apah, mun aya babaturan téh sok nimbrung mapatahan, maparin ceramah sual kawajiban jeung laku anu kudu dipigawé barudak ngora. Pentingkeun cenah sakola, sabab bobogohan dina mangsa sakola bisa jadi ngaganggu konsentrasi. Sanajan éta kasauran ditujukeun ka saréréa, nanging ku kuring karasa yén éta téh sabenerna keur kuring.
"Lamun aya nu nyebutkeun yén boga kabogoh, komo bari sasakola atawa sakelas, bakal numuwuhkeun sumanget, ceuk Apah mah bohong. Malah sabalikna, kalah nimbulkeun pangedulan. Hirup jadi loba ngalamun. Nu kapikiran tangtuna ukur kabogoh. Sieun kitu téa, sieun kieu téa. Mana sieun kabogoh direbut batur. Weu, paciweuh. Antukna sumanget diajar leungit, da nu aya dina uteuk ukur kabogoh. Mun kitu, kari nungguan gagal sakola. Pek!"
Abong nu keur sono bogoh, piwejang Apah teu jadi halangan pikir. Haté geus gilig rék mibogoh Tika lahir batin. Nekad nepungkeun Tika ka Emah jeung Apah. Bungah téh basa Emah narima Tika ku pangangken hadé. Basa gok jeung Tika, Apah teu maparin komentar nanaon, nanging katangen tina semuna bangun teu panuju.
Salila hahadéan jeung Tika, balik ka lembur jadi sungkan, sabab di Cijawura - lembur tempat kos - nimu kabetah nu lain dikieuna. Ongkoh kasibukan di sakola nambahan. Harita aya lanceuk kelas, Kang Hendar, meredih sangkan kuring jeung Tika ngadukung manéhna ujian leveling karawitan. Silih dukung dina mangsana ujian di SMKI mah geus biasa, boh dukungan vokal atawa tabeuh waditra. Harita kuring dipénta ngacapian, Tika diperedih ngadukung vokal.
Sanajan ukur ngadukung, tanggung jawab kuring kana suksésna lanceuk kelas anu ujian gedé kacida. Nu matak, indit latihan ceuk rarasaan mah pangsegutna. Komo da unggal latihan bareng jeung Tika. Boh indit atawa balik latihan teu weléh bareng. Hanas unggal balik latihan peuting kudu ngabaso, éta mah itung-itung pengorbanan sugan. Orokaya onaman, bekel kosan rada olok. Méh saminggu sakali ménta dikiriman duit ka Emah. Untungna loba alesan anu bisa ditepikeun, kanggo mésér buku, mésér diktat, atawa motokopi. Ka Emah jadi rada wani ngabohong. Keun baé, demi Tika.
"Tika, disampeur nya ké wengi," ceuk kuring hiji mangsa basa balik sakola.
"Tabuh dalapan nya," témbalna.
"Siap. Kadé ibak heula," kuring ngaheureuyan.
"Tangtos atuh."
Lamun geus jangji sampa kitu, waktu téh kawas nu ngendoran. Sok hayang geura jam dalapan peuting, nyampeur ka tempat kosna, tuluy indit bareng ka tempat latihan. Jeung anéhna ku henteu bosen sanajan amprok unggal poé, patepung unggal peuting. Éta atuda mun geus amprok téh mani pogot, piobroleun teu kendat-kendat. Endah. Nu kasawang kaéndahan téh moal reuntas, sabab jalan sorangeun éstu karasa mulus. Sawangan lana babarengan bakal terus kapimilik.
Tapi Gusti Nu Mahasuci maparin gurat nu lian, sawangan méngpar kabina-bina. Pasualan ujug-ujug baé datang. Teu pira, basa disampeur Tika geus suwung teu aya di kamar kosna. Ceuk nu ngawénéhan, Tika geus mangkat latihan. Kapaksa leumpang sorangan, bari haté mentegeg meueusan. Uteuk pabaliut ku pananya, naha jeung naha. Naha Tika ninggalkeun? Naha bet jalir jangji? Naha...
Kasampak Tika geus latihan ti heula, bareng jeung nu séjén. Basa ningali kuring jebul, Tika ngabalieur. Teu biasana Tika saperti kitu. Polah Tika jadi kumakarep. Kuring bingung, kudu kumaha peta. Salah naon ari kuring? Lebeng, panalék téh teu kajawab nepi ka tutasna latihan. Tika haré-haré. Malah manéhna balik bareng jeung Kang Hendar. Kuring ukur melong maranéhna balik duaan semu nu antaré.
Ti saprak harita Tika teu bisa dikontak. Disampeurkeun nyingkah, ditanya teu némbalan, diteuteup ngabalieur. Hanjakal teu boga batur curhat. Antukna kabingung dikemu ku sorangan.
"Pep, apal teu Tika jadian deui jeung Hendar?" ceuk Suharja, hiji poé basa balik latihan.
"Jadian deui?" kuring kerung.
"Enya, apan Tika téh unit kabogoh Hendar. Ayeuna balikan deui!"
Aya nu ngageduk tarik pisan dina dada. Beja nu katarima meupeuh mamaras angen. Kang Hendar! Lanceuk kelas anu keur didukung ujianana, horéng unit kabogoh Tika, ayeuna balik deui. Paingan. Paingan balik bareng. Paingan Tika teu maliré ka kuring.
Di tempat kos ngadadak teu betah. Unggal poé kumerenyeng hayang balik ka lembur. Geura hayang ngedalkeun kasumpeg jeung kabingung ka nu jadi indung. Hanjakal kahalangan kudu ngadukung heula ujian, lanceuk kelas sakaligus 'maru' kuring. Mun kongang, hayang ngabatalkeun dukungan. Bet kateuteuari ngadukung 'musuh'. Kuring asa peunggas pangharepan.
Réngsé ngadukung ujian kuring maksakeun balik sanajan mangsa peré jauh kénéh. Sajajalan balik, cimata teu sirikna murudul teu eureun-eureun. Baé disebut kawas lain lalaki ogé, da kanyeri mah teu karasa ku batur. Asa diteungteuinganan téh enyaan.
"Barak hayang pindah sakola?" Apah naros rada bedas.
"Teu betah cenah, Pah," ceuk Emah. Kapireng soantenna semu kuciwa.
"Nu matak sing ngadéngé kana papatah kolot. Kumaha ceuk Apah baréto? Ulah waka boga kabogoh!" cenah. Kuring ukur tungkul. Pikiran muter neang pijawabeun, nyieun alesan yén nu ngabakukarkeun hayang kaluar ti SMKI lain alatan kabogoh.
"Da sanés gara-gara éta," ceuk kuring.
"Tong mungkir. Emah tadi peuting ngadongéng."
Antukna kuring teu lemek.
"Kieu nya Pep. Lamun Apep milih kaluar atawa pindah ti SMKI salah kacida. Teu pira gé diputuskeun ku kabogoh, ulah teuing jadi bangbaluh. Anggur dijieun eunteung. Malah mah putusna jeung kabogoh kudu dimangpaatkeun pikeun ngagawéan atawa ngagarap hal-hal anu positip. Apep ayeuna boga waktu leuwih laluasa pikeun ngembangkeun kréativitas tibatan ngagugulung nyampeur jeung ngajak jalan-jalan kabogoh. Apan ceuk Apep sorangan sakola di SMK1 mah kudu rapékan, rajin latihan. Mun teu kitu katinggaleun. Itunganana leuwih hadé batan ngahambur-hambur waktu teu puguh. Ulin jeung kabogoh ukur méakkeun waktu. Sing inget, urusan jodo mah Pangeran anu nangtoskeun, teu kudu tatan-tatan néangan pijodoeun ti ayeuna. Sakola heula sing tamat, ulah sieun érépeun awéwé. Lamun Apep kamari kataji ku Tika lantaran alus sorana, ka hareup tangtu bakal leuwih loba nu sarupa kitu. Bisa jadi meunang nu leuwih geulis, bari jeung leuwih alus sorana. Mangkana sing tigin, teraskeun sakola. Apah teu méré lamun Apep pindah atawa kaluar ti SMK1!"
Sanajan haté jaheut kénéh, ngeureuyeuh sakola di SMK1. Kanyeri alatan diputuskeun ku Tika teu sakara-kara leungit. Tika nu sababaraha mangsa ngeusian catetan duriat, sirna ku sorangan. Lamun harita seug ngaberung napsu pindah ka sakola umum atawa ka SMK jurusan séjén, nyuprih élmu karawitan téh tangtu garung. Sabadana éta, sakumaha ceuk Apah, tanpa kabogoh kuring bisa leuwih laluasa ngembangkeun kreativitas. Saeutikna éta nu karasa mangpaatna nepi ka ayeuna.
"Lagu ieu disanggakeun kanggo calon panganten pameget anu nuju kabiruyungan bingah. Mugi rumah tangga anu badé dilakonanana sing langgeng apanjang-apunjung," ceuk Tika ti luhur panggung mangsa gelenyu lagu. Panon kuring neuteup Tika teu ngiceup-ngiceup. Kawas nu kasima. Nu paksérédét datang deui basa Tika ngahaleuangkeun refrain :
Ayeuna mangsa nu éndah Hayu
urang suka bungah Caang bulan opat
belas Narawangan haté bangblas
Ah, Tika, henteu bangblas geuning, gerentes kuring. Sora anjeun jadi leuwih alus jeung.. .tambah geulis. Jajantung ratug lain dikieuna. Naha atuh panggih deui téh dina mangsa keur kieu, mangsa kuring rék jatukrami. Naha lain ti kamari-kamari méméh kuring tepung jeung Lia? Aya pangjurung nu maksa kuring kudu nangtung nyampeurkeun Tika. Baé, teu paduli ayeuna kuring rék kawin! Jurungkunung kuring nangtung. Gilig rék dibalakakeun yén kuring masih kénéh neundeun duriat. Sora Tika nu bareto jadi pangirut napel deui dina rasa jeung pangreungeu. Sora Tika magnet nu ngabalukarkeun duriat masked. Euweuh salahna lamun rasa nu baheula peuray dihijikeun deui. Ayeuna mangsana! Ayeuna mangsana!
Basa rék jung pisan ngaléngkah, leungeun aya nu ngajawél.
"Apép badé ka mana?" ceuk Emah, "Pa Naib tos sumping...," cenah.
Parunggawul, Méi 2011
Tada teuing panganten tagiwurna. Asa karandapan kukuring sorangan. Haturnuhun, sae pisan. Nyambung ka simkuring mah.
Leres pisan Pami pendak sareng tilas kabogoh nu tos lami pisan jeng urg tepatepang teh sok rajeun salting(alias salah tingkah)


text:
Kabupatén Cirebon
- Pikeun artikel kota nu ngaranna sarua, tempo Kota Cirebon.
Kabupatén Cirebon mangrupa hiji kabupatén nu aya di Propinsi Jawa Barat, Indonésia. Ibukotana nyaeta Sumber. Kabupatén ieu wawatesan jeung Kabupatén Brebes (Propinsi Jawa Tengah) di beulah wétan, Kabupatén Karawang di beulah kidul, Kabupatén Majalengka jeung Kabupatén Indramayu di beulah kulon sarta Kota Cirebon jeung Laut Jawa di beulah kaléreunnana.
Basa nu dipaké dina paguneman sapopoé nya éta basa Sunda jeung basa Cirebon [1]
Sajarah[édit | sunting sumber]
Numutkeun Babad Cirebon, Cirebon mimitina mah ngan ukur désa leutik nu cicing dina cangkingan karajaan Pajajaran. Harita nu jadi pupuhuna nya éta Ki Kuwu Cerbon.[2]
Babagian Administratif[édit | sunting sumber]
Kabupatén Cirebon kawengku ku 30 kacamatan, nu kabagi deui kana sababaraha désa jeung kalurahan. Pusat pamaréntahannana aya di Sumber, kiduleun Kota Cirebon.
Geografi[édit | sunting sumber]
Kabupatén Cirebon aya di daerah basisir Laut Jawa. Beulah kalér mangrupakeun dataran handap, sedengkeun beulah kulon kidul mangrupakeun pagunungan, nyaéta lereng Gunung Ciremay.
Transportasi[édit | sunting sumber]
Cirebon aya di jalur pantura, minangka lawang utama propinsi Jawa Barat di beulah wétan, nyaeta di kacamatan Losari. Dina usum mudik, jalur ieu mangrupakeun salah sahiji jalur anu pangpadetna di Indonésia. Di Cirebon oge aya jalan tol Palimanan-Kanci.
Stasion Cirebon mangrupakeun patemon dua jalur utama karéta api nuju ka Jakarta: jalur kalér (ti Surabaya-Semarang) jeung jalur kidul (ti Yogyakarta-Purwokerto).
Pangeusi[édit | sunting sumber]
Cirebon mangrupa salah sahiji kabupatén pangpadetna di Jawa Barat. Pangeusi Cirebon di beulah kalér umumna make Basa Jawa Dialék Cirebon minangka basa sapopoé. Dialék Cirebon mangrupakeun Basa Jawa anu loba bedana ti Basa Jawa Standar, anu dipaké di basisir wétan Jawa Barat. Sedengkeun pangeusi di beulah kidul umumna geus kapangaruhan ku budaya Sunda


text:
Laporan : Mamat Sasmita
Cawokah cek kamus LBSS mah hartina teh jorang, porno, resep nyebut kecap-kecap nu kudu dibalibirkeun jeung nyaritakeun sual nu matak ngahudang birahi. Jadi hartina cawokah teh teu beda jeung jorang, sedengkeun jorang cek kamus keneh nyaeta sok resep ngucapkeun kecap-kecap nu kotor bisana sok dibalibirkeun, upamana nyebut rarangan.
Pangna cawokah jadi jejer dina sawala di PSS poe Saptu tanggal 12 September 2009 teh kulantaran teu bisa dibantah carita cawokah mindeng kapanggih dina guguyon Sunda, komo dina carita lisan. Contona disertasi Lina Maria Coster Weijsman (1929) nu judulna Uilespiegelverhalen in Indonesie in het biezonder in de Soendalanden ( Carita lucu di Indonesia utamana di Tanah Sunda). Buku Serial Heureuy Parahyangan meunang Kang Nay (1972). Atuh ka dieunakeun mindeng kapanggih dina buku serial heureuy Sabulangbentor karyana Taufik Faturohman. Geus puguh ari dina guguyun lisan mah tara kaliwat carita cawokah teh. Kagambar kumaha ngehkeyna nu ngadengekeun atawa kumaha ekspresi jeung pepetana nu cumarita, dongeng cawokah lir hiji genre carita nu teu laas ku jaman.
Elin Samsuri (dosen manten ti UPI), kacida tapisna ngadongeng cawokah, malah boga istilah sorangan keur carita cawokah nyaeta dongeng kokak. Medalna istilah dongeng kokak, cek Elin, waktu ngadengekeun dongeng di basisir kaler, mangsa pamayang ngadagoan peuting memeh indit balayar. Ruang riung deukeut parahu, aya bujang aya lanjang, aya randa aya duda. Ngawangkong ngaler ngidul kamana hayuna, mimindengna bras kana carita cawokah. Bakating ku suka budak bujang seuri seeleun, bari teu sadar netekeman budak lanjang ku jaring heurap, atuh puguh we budak lanjang reuwas kacida, ngaoceak tibuburanjat bari nyebut „Kokak...kokak..kokak...“ . Kitu mimitina mah, waktu ditanya naon hartina kokak Elin teu mere katerangan ngan cenah kajadianana waktu suka bungah ngadenge dongeng cawokah, jadi teu salah teuing lamun cawokah teh sarua jeung dongeng kokak.
Cek Elin dongeng kokak nyampak di unggal strata masarakat. Nu penting cara ngadongengkeunana teu nembrak vulgar, tapi dipindingan ku metafora estetika. Kapan dina genre kasenian ge aya nu disebut sesebred. Eusina nya banyol nya kokak, upamana „Kaduhung maen kaleci, liang keuyeup reregean. Kaduhung boga salaki, liang keuyeup ngagedean.“
Beda jeung jorang, sabab dina jorang mah aya nawaetu nga-eksploitasi perilaku seksual jeung organ vital manusa salaku bahan baku dongeng. Jorang mah tujuanana ngahudang birahi, kalan kalan teu kasengker ku tetekon moral atawa ajen atikan.
Aya anggapan dongeng kokak hirup subur di masarakat kuricakan, lantaran dipikabutuh pikeun hiburan memeh sare sore-sore. Pamanggih ieu teh cek Elin mah salah kacida, da dongeng kokak aya dimana-mana, diunggal strata masarakat. Malah lain di seler Sunda wungkul. Dongeng kokak leuwih lemes dina ngadongengkeunana. Basana dipilih, dirautan dipapantes ku silib estetika. Nu dipalar ngahudang imajinasi jeung nalar lain ngan sakadar ngawewelan emosi seks. Dongeng kokak henteu ditembrakkeun ka audien nu heterogen, dongeng kokak ngan bisa sukses di hiji komunitas nu geus papada loma, dilingkungan anu sarua. Wangun dongeng kokak parondok jiga sketsa tina kajadian kahirupan sapopoe, dongeng kokak teu loba pangjajap tapi langsung kana inti carita.
Pamadegan Elin Samsuri nu ngabedakeun cawokah jeung jorang diheueuhkeun ku Achmad Gibson (dosen UIN SGD Bandung). Cek Gibson di Sunda aya dua istilah aya jorang aya cawokah. Hartina beda. Jorang mah konotasina porno, matak muriang saawak-awak, ari cawokah matak seuri, cawokah konotasina guguyon. Cawokah teh bagian tina porno tapi ngagunakeun basa humor dina eusina, atawa humor nu ngagunakeun objek porno. Eta dua kamungkinan teh sarua kuatna.
Cek Gibson dina carita cawokah teu aya niatan ngungkab nu sifatna pornograpi, murni we heureuy. Sigana ieu teh aya kasang tukang atawa aya aspek kultural nu marengan, malah rada aheng lamun urang Sunda teu resepeun cawokah, lir sapopoe teu resep kana jengkol. Dina cawokah aya pola silib, aya pola sindir, teu satarabasna. Analisis Gibson, cawokah teh sacara psikologis mangrupa alternatif keur ngaleungitkeun pornograpi. Cawokah bisa ngurangan kecenderungan pornograpi. Malah bisa jadi nu cawokah teh anti kana pornograpi. Cawokah aya kelasna, nyaeta gumantung deuheus henteuna jeung nu diajak nyarita. Kukituna dina cawokah aya tatakrama, teu bisa sabeledugna, biasana nu silib atawa malibir, ngan dina malibir biasana imajinasi seksualna leuwih jero Sisi lain, bisa jadi cawokah teh ekspresi erotik, pedah alam lingkungan Tatar Sunda mangrupa pagunungan nu hawa tiis, keur ngahaneutan suasana brasna kana carita cawokah.
Pamanggih Syafrina Noorman (dosen UPI), nu nitenan saliwatan dina facebookna Godi Suwarna (GS), yen guguyon sek jeung seksualitas (cawokah) teh dipikaresep. Tapi naha ieu teh ngan sakadar stereotip atawa naha bener cawokah teh geus jadi ciri (esensial) urang Sunda?. Syafrina teu mere jawaban tandes, ngan mere data :
1.Tema cawokah leuwih loba nu ngomentaran.
2. Eusi cawokah dina facebook GS nyebut kecap-kecap nu kudu dibalibirkeun saperti ngaran rarangan atawa kalakuan nu katarik ku sahwat atawa ngomong jorang.
3. Tanggapan atawa komentar relatif leuwih loba ti awewe batan lalaki.
4. Tanggapan ti lalaki kacawokahanana leuwih dilegaan kana rupa-rupa aspek malah intesitasna leuwih jero.
5. Eusi komentar lamun papada geus loma leuwih wani.
6. Tema cawokah jadi tempat interaksi ekslusif (kudu boga kawani keur ngomentaran).
Salian ti eta facebook dina internet salaku budaya pop geus mere kalaluasaan keur nyoara (mere komentar atawa nyieun status) boh keur lalaki boh keur awewe. Kulantaran teu kawatesanan ku umur atawa status sosial (nu maca umur tur stratana dianggap sarua) eusi status atawa komentar karasa sahinasna. Internet husuna facebook GS mangrupa identifikasi hiji komunitas (baca :Sunda) nu mere lolongkrang pikeun ayana tendentious joke nyaeta cawokah. Mere lolongkrang keur ngadurenyomkeun hal nu pamali/ tabu ku cara nu leuwih ditarima (dina kahirupan adu hareupan mah can tangtu bisa diomongkeun).
Tapsiran sejen.
Salah saurang pamilon sawala mere komentar kana carita cawokah dumasar kana pamanggih Jakob Sumardjo tina buku Paradok Cerita Si Kabayan (Kelir 2008).
Hiji poe Si Kabayan katitipan pamajikan kiayi,cek kiayi „Kabayan kuring rek ka Peuteuyraket rek nagih hutang. Kuring nitip Nyai supaya dijaga, ngan Nyai boga kabiasaan mun sare sok kataranjangan (lain taranjang dihaja), tutupan we ku maneh“. Si Kabayan unggut-unggutan ngarti. Ngarasa katitipan Si Kabayan ngajugjug ka imah kiayi, kasampak teh enya we pamajikan kiayi keur sare bari sataranjang. Gura giru Si Kabayan neangan keur nutupan. Mimiti ku aseupan, ihh geuning teu pantes cek gerentes hatena, ku coet teu pantes, ku kekeban „ Ah teu parigel keneh!“. Ku pangarih teu pantes. Si Kabayan mikir bakal pantes lamun ditutupan ku awakna „tuh pan sakieu meujeuhna“.
Barang kiati datang, kacida ambekna pedah ningali pamajikanana ditutupan ku awak Si Kabayan. Si Kabayan ngajawab tuda ditutup ku nu sejen mah teu pantes, geura ku awak kiayi ge bakal pantes. Kiayi nutupan awak nyai ku dirina, cek kiayi „Heueuh we sakieu meujeuhna jeung ngeunaheun deuih“.
Carita siga kitu saliwatan mah siga nu jorang, cek Jakob Sumardjo pasualan rarangan eta teh ciri primordial Austronesia nu kabawa ka Nusantara, kaasup Sunda. Ningalina carita siga kitu ulah ngan ukur make cara eksoteris tapi kudu ku cara esoteris. Make cara primordial Sunda.
Pangarih pasanganana jeung dulang atawa boboko, cowet pasanganana jeung mutu, kekeban pasangan jeung wadah paranti sayur, aseupan pasangan jeung seeng. Kabeh ge barang nu dipake teh simbol dunya awewe. Jadi bakal teu pantes lantaran awewe ditutupan ku “awewe”. Lain jodona. Disebut pasangan kudu ngahiji antara eusi jeung wadah. Eusi teh awewe, wadah teh lalaki. Keur nutupan Nyai tangtu kudu ku “Kiayi” atawa “Si Kabayan”.
Eta jodona. Pantes, ngareunah, manjing.
Paradok dina kahirupan, aya beurang aya peuting, aya caang aya poek. Lemah nu garing simbol lalaki, hujan nu baseuh simbol awewe, lamun ngahiji bakal ngahasilkeun harmonis dina wangun kasuburan. Keur urang Sunda jaman baheula, nempatkeun awewe dina harkat nu luhung, dina peran Sunan Ambu. Cara mikir cawokah urang Sunda lir ibarat cara mikir urang Sunda purba, urang Sunda jaman baheula.
(Dimuat dina Majalah Basa Sunda Cupumanik No. 76 Nopember 2009)


text:
Mitokondria
Dina biologi sél, mitokondria nyaéta hiji organél nu aya na sél kalolobaan eukariot. Mitokondria kadang didadarkeun salaku "pembangkit listrik sélular" sabab tujuan utamana pikeun ngarancang wangun adénosin trifosfat (ATP), nu dipikabutuh salaku sumber énergi.
Jumlah mitokondria béda dina unggal tipe sél. Protozoa Trypanosome mibanda hiji mitokondria tunggal nu badag; sél ati manusa hijina ilaharna mibanda antara sarébu nepi ka dua rébu. Mitokondria bisa ngeusian nepi ka 25% sitosol sél.
Daptar eusi
Struktur[édit | sunting sumber]
Mitokondria mibanda dua sistim mémbran: mémbran luar, nu ngabungkus organélna; sarta mémbran jero, nu karejut tulap-tilep ka lebah jero. tilepan nu ka jero disebut krista. Jumlah jeung bentuk kristae dina mitokondria béda-béda, gumantung jaringan jeung organismena. Krista ieu nyadiakeun raray mémbran nu leuwih lega.
- Mémbran luar mungkus sakabéh organél sarta ngandung kanal nu dijieun tina kompléx protéin nu disebut porin tempat molekul jeung ion bisa asup jeung kaluar mitokondria. Mémbran luar diwangun ku 50%-an lipid jeung 50%-an protéin. Molekul badag teu bisa nembus mémbran ieu.
- Mémbran jero, narilep jadi krista, mungkus matrix (cairan jero mitokondria). Mémbran jero ngandung sababaraha kopléx protéin, kandunganana 20%-an lipid jeung 80%-an protéin. Aya stalked particles nu kapanggih na krista, nu taya lian ti molekul énzim ATP sintase nu ngahasilkeun ATP téa.
- Rohangan antarmémbran antara dua mémbran ngandung énzim-énzim nu migunakeun ATP pikeun mosforilasi nukléotida séjén nu ngatalisan réaksi séjén.
"Mitokondria" sacara harfiah ngandung harti 'thread granule', sakumaha katémbongna dina mikroskop cahya: struktur tiny rod-like na sitoplasma sadaya sél. Matrixna ngandung énzim bisa leyur nu ngatalisan oxidasi piruvat jeung molekul organik leutik séjénna. Sapalih ti daur Krebs lumangsung jero mitokondria. Matrixna ogé ngandung sababaraha salinan DNA mitokondria (biasana 5-10 molekul DNA sirkular per mitokondria), ribosom husus mitokondria, tRNA, sarta protéin-protéin nu dipikabutuh pikeun réplikasi DNA.
Nalika sél meulah manéh, mitokondria ngayakeun réplikasi ku cara fisi. Réplikasi ogé lumangsung nalika pangabutuh énergi sél ningkat. Pikeun conto, sél panyimpen lemak, nu mikabutuh énergi saeutik, mitokondriana ngan saeutik. Bandingkeun jeung sél otot nu mikabutuh énergi, mitokondriana loba pisan.
Protéin mitokondria ayana di mémbran luar, mémbran jero, sarta na rohangan anrarmémbran. Runtuyan stop-transfer anchor proteins to the outer membrane. Matrix-targeting sequences target the protein for the mitochondrial matrix.
Konversi énergi[édit | sunting sumber]
Mitokondria ngarobah énergi poténtial molekul dahareun jadi ATP. Produksi ATP kahontal ku daur Krebs (tempo daur asam sitrat), alih éléktron, jeung fosforilasi oxidatif. Mun euweuh oxigén, prosés ieu moal bisa lumangsung.
Énergi tina molekul dahareun (nyaéta glukosa) dipaké pikeun ngahasilkeun molekul NADH jeung FADH2 ngaliwatan glikolisis jeung daur Krebs. Énergi ieu dialihkeun ka oxigén (O2) dina sababaraha hambalan nu ngawengku ranté alih éléktron. Kompléx protéin na mémbran jero (NADH déhidrogénase, sitokrom c réduktase, sitokrom c oxidase) nu ngalaksanakeun alihanana migunakeun énergi nu dileupaskeun pikeun ngompa proton (H+) ngalawan gradién (konsentrasi proton na rohangan antarmémbran leuwih luhur batan na matrix). Sistim alih aktif (merlukeun énergi) ngompa proton ngalawan téndénsi fisikna (dina arah nu "salah") ti matrix ka rohangan antarmémbran.
Nalika kosentrasi proton ngaronjat na rohangan antarmémbran, a strong diffusion gradient is built up. Jalan kaluar pikeun proton ieu nya ngaliwatan kompléx ATP sintase. Ku cara ngalihkeun proton ti rohangan antarmémbran balik deui ka matrix, kompléx ATP sintase bisa nyieun ATP tina ADP jeung fosfat anorganik (Pi). Prosés ieu disebut kémiosmosis nu ngarupakeun hiji conto facilitated diffusion. Peter Mitchell dipaparin Hadiah Nobel Kimia taun 1978 pikeun karyana ngeunaan kémiosmosis. Salajengna, Hadiah Nobel Kimia taun 1997 dipaparinkeun ka Paul D. Boyer jeung John E. Walker pikeun klarifikasi mékanisme peta ATP sintase.
Fungsi séjén[édit | sunting sumber]
Mitokondria mibanda sababaraha fungsi penting séjén di sagigireun produksi ATP. Rupa-rupa fungsi ieu patali jeung rupa-rupa kasakit mitokondria.
Sababaraha fungsi mitokondria ngan lumangsung dina tipe sél nu tangtu. Pikeun conto, mitokondria na sél ati ngandung énzim-énzim nu bisa ngadétoksifikasi amonia, pamiceunan métabolisme protéin. Énzim-énzim ieu teu dijieun na mitokondria sél cardiac.
Mitokondria ogé maénkeun peran dina
- apoptosis
- proliferasi sélular
- sintésis hémé
- sintésis stéroid
- produksi panas (sangkan organisme bisa tetep haneut)
Larapan dina ngulik genetika populasi[édit | sunting sumber]
Ku sabab endog ngancurkeun mitokondria spérma anu ngabuahanana, DNA mitokondria (mtDNA) hiji jalma diturunkeun sagemblengna ti indungna. Kusabab turunna anu matrilinéal, para élmuwan genetika populasi jeung biologi evolusi loba anu migunakeun data sékuén mtDNA pikeun neuleuman évolusi jeung silsilah (baca Hawa mitokondria).
Téori éndosimbiotik[édit | sunting sumber]
Mitokondria mahiwal sorangan ti antara organél-organél séjén sabab ngandung ribosom sarta bahan genetikna sorangan. DNA mitokondria bentukna sirkular sarta mibanda sandi genetik béda ti eukariotik baku.
Tempo ogé[édit | sunting sumber]
- Tiori éndosimbiotik
- Hipotésis kémiosmotik
- Kloroplas
- Partikel submitokondria
- Kasakit mitokondria
- DNA mitokondria
- Poténsi éléktrokimia
- Glikolisis
Artikel ieu ngandung bahan-bahan ti Science Primer nu medal ti NCBI, nu, salaku publikasi pamaréntah AS, aya dina domain publik (1).
Tutumbu kaluar[édit | sunting sumber]
- Mitodb.com – The mitochondrial disease database.
- Mitochondria Atlas at University of Mainz
- Mitochondria Research Portal at mitochondrial.net
- Mitochondria: Architecture dictates function at cytochemistry.net
- Mitochondria links at University of Alabama
- MIP Mitochondrial Physiology Society
- 3D structures of proteins from inner mitochondrial membrane at University of Michigan
- 3D structures of proteins associated with outer mitochondrial membrane at University of Michigan
- Mitochondrial Protein Partnership at University of Wisconsin
- MitoMiner – A mitochondrial proteomics database at MRC Mitochondrial Biology Unit
- Mitochondrion – Cell Centered Database
- Mitochondrion Reconstructed by Electron Tomography at San Diego State University
- Video Clip of Rat-liver Mitochondrion from Cryo-electron Tomography


text:
Lolong warna
Lolong warna nyaéta hiji cacad anu dilantarankeun ku kahenteumampuh sél-sél congcot panon pikeun nyerek hiji spéktrum warna nu tangtu alatan faktor génetis.
Lolong warna mangrupakeun cacad génetik / bawaan anu diturunkeun ti kolot ka anakna, cacad ieu mindeng ogé disebaut sex linked (patali jeung wanda baga purusa), alatan cacad ieu dibawa ku kromosom X. Hartina kromosom Y henteu mawa panyabab lolong warna. Hal ieu pisan anu ngabédakeun antara lalaki jeung awéwé nu katalangsara lolong warna. Wanoja jeung nu mawa sipat, sacara fisik henteu ngalaman cacad lolong warna sakumaha awéwé normal umumna. Tapi awéwé jeung nu mawa sipat boga poténsi nurukan faktor lolong warna ka anakna jaga.Lamun dina dua kromosom X ngandung faktor lolong warna mangka hiji wanoja kasebut ngarandapan lolong warna.
Saraf sél dina rétina diwangun ku sél batang anu peka kana cahaya hideung jeung bodas, sarta sél congcot anu peka kana warna séjénna. Buta warna lumangsung sabot saraf panarima cahaya dina rétina ngalaman parobahan, utamana sél congcot. Sél
Lolong warna sorangan bisa digolongkeun jadi 3 rupa nyaéta trikromasi, dikromasi jeung monokromasi. Lolong warna wanda trikomasi nyaéta parobahan kapekaan warna hiji atawa leuwih ti hiji rupa sél congcong. Aya tilu rupa trikomasi nyaéta:
- Protanomali anu mangrupa kalemahan dina warna beureum,
- Deuteromali nyaéta kalemahan dina warna héjo,
- Tritanomali (low blue) nyaéta kelemahan warna paul.
Wanda lolong wana ieu pisan anu pangmindengna kaalaman dibandingkeun jeung rupa lolong warna séjénna.
Dikromasi nyaéta henteu ayana salah sahiji ti 3 rupa sél congcot, ngawengku:
- protanopia nyaéta henteu ayana sél congcot warna beureum sahingga caangna warna beureum jeung campuranana ngurangan,
- deuteranopia nyaéta henteu ayana sél congcot anu peka kana héjo, sarta
- tritanopia pikeun warna paul.
Sedengkeun monokromasi ditandaan ku leungitna atawa nguranganana kabéh panempo warna, sahingga anu katémbong ngan bodas jeung hideung dina wanda lolong warna husus (typical) sarta saeutik warna dina wanda atypical. Rupa lolong warna ieu kajadianana pohara langkana.
Lolong warna bisa diuji ku uji Ishihara, di mana bunderan - bunderan boga warna anu sawatara diantarana dirarancang ambéh aya tulisan nu tangtu anu ngan bisa katempo atawa henteu bisa katempo ku nu katalangsara ku lolong warna


text:
Alfabét fonétik NATO
Alfabét fonétik NATO nyaéta hurup fonétik atawa hurup éjahan NATO anu loba dipaké dina dunya radio-telefoni sacara internasional (kawas halna, ORARI di Indonésia). Hurup pengeja ieu dipaké pikeun komunikasi sora boh liwat radio boh telepon ku kabéh bangsa di dunya pikeun nyingkahan salah éjahan dina mendikte hiji suku-kata (utamana lamun kecap éta bermakna kritis sarta pohara penting).
Alfabét fonétik NATO ieu ogé loba dipaké ku pagawé agen lalampahan dina mendikte kode booking ti hiji tiket pesawat pikeun saurang penumpang anu meuli tiket di agen lalampahan kasebut.
Katut kecap (dina basa Inggris) anu ngawakilan unggal hurup dina abjad Latin:
- A - Alfa
- B - Bravo
- C - Charlie
- D - Delta
- E - Echo
- F - Foxtrot
- G - Golf
- H - Hotel
- I - India
- J - Juliet
- K - Kilo
- L - Lima
- M - Mike
- N - November
- O - Oscar
- P - Papa
- Q - Quebec
- R - Romeo
- S - Sierra
- T - Tango
- U - Uniform
- V - Victor
- W - Whiskey
- X - Xray
- Y - Yankee
- Z - Zulu
- 1-9 dibaca dina basa Inggris, kajaba 9 dibaca (NAIN-ER)


text:
Harmonika
Harmonika nya éta waditra anu dipaénkeuna ku cara ditiup, miboga sababaraha liang nada nu bisa ngaluarkeun sora ku lantaran létahna ngageter nailika ditiup. [1]
Jenis-jenis Harmonika[édit | sunting sumber]
Harmonika miboga sababaraha jenis dumasar kana wangunna, diantarana nya éta: [2]
1. Diatonic Harp
Harmonika jenis ieu miboga 10 liang jeung deui bisa maénkeun hiji konci harmonika di sawatara chord anu béda. [2] Biasana dipaké pikeun marengan jenis musik Blues, Country, jeung Folk, tapi bisa ogé dilarapkeun ka Jazz atawa Classic. [2]
2.Chromatic Harp
Bentukna béda jeung Diatonic anu di luhur. [2] Pencétanana di gigireun / sabeulahna. [2] Gunana pikeun ngagésér slide panutup liang anu aya pikeun ngahasilkeun nada-nada cres. [2] Contona di liang nomer 3 éta kasadana C harina lamun mencét tombol éta mangka kasadana bisa jadi C# atawa Db. Biasana dipaké pikeun marengan jenis musik Pop, jazz, jeung Classic. [2]
3. Tremolo sarta Echo Harp
Loba anu bingung pikeun ngabédakeun antar Echo jeung Tremolo Harp, sabenerna dua jenis ieu sarua. [2] Miboga ciri liang anu berurutan jeung deui bentukna panjang. [2] Fungsi ti harmonika jenis ieu pikeun méré éfék pangulangan dina nada anu dipaénkeun. [2]
4. Chord Harp
Harmonika jenis ieu bisa népi ka 48 chord. [2] jenis ieu ngan bisa dipaké dina jenis musik Classic atawa Harmonica Group. [2]


text:
Mohammad Sobri Hardjapamekas
Mohammad Sobri Hardjapamekas téh jenengan salah sahiji tokoh atikan Jawa Barat sarta minangka salah saurang ahli nulis buku-buku pangajaran basa Jerman, tapi deuih ageung katineungna kana budaya Sunda , utamana kana kamajuan basa katut sastra Sunda. [1]
Daptar eusi
Biografina[édit | sunting sumber]
Jenengan lengkepna mah R.H. Mohammad Sobri Hardjapamekas,dilahirkeun di Cianjur, Jawa Barat dina tanggal 23 September 1913.[1]Ngawitanana mah ancrub kana widang pamarentahan, tapi ti taun 1950-an langkung museurkeun panitenanana kana widang atikan.[1] Hardjapamekas teh tabah pisan nyarios basa Jerman, dugi ka anjeunna kenging kasempetan ngulik pangarti di Jerman,ku alpukahna Goethe Institut. Ti Indonesia mah nya anjeunna guru basa Jerman munggaran anu lulus di Jerman teh.[1]Ku katapisanan dina nyarios basa Jerman sareng seueur kawanohna ka urang Jerman, dugi ka Walikota Bandung jaman harita, nya eta R.Priatnakoesoemah, maparinan pancen pikeun ngayakeun tali mimitran antar kota nya eta kota Bandung sareng kota Braunschweigh Jerman, anu kiwari katelah sister city. Samulihna ti luar negri, anjeunna teras ngawulang di IKIP Bandung (kiwari katelah Universitas Pendidikan Indonesia disingget UPI) dugi ka pangsiunna.[1]Lian ti ngawulang, Hardjapamekas tapis kana nyerat deuih, pangpangna buku-buku kabudayaan sareng atikan.[1]R.H. Mohammad Sobri Hardjapamekas ngantunkeun di Bandung, dina ping 23 Juli 2005 dina yuswa 91.[1]Pikeun mitineung jeung mieling wetonna katut jasa-jasana,jenenganana diabadikeun janten nami penghargaan Hadiah Hardjapamekas.[2]Ieu hadiah teh diayakeun ku alpukah palaputra katut kulawargana kalawan dirojong ku Yayasan Kabudayaan Rancage pingpinan Ajip Rosidi, tiwit taun 2008 dipasrahkeun ka guru-guru basa Sunda anu dianggap punjul atawa nyongcolang prestasina,enggoning mateakeun pangajaran basa Sunda di SD,SMP sareng SMA/SMK.[3]
Riwayat Atikan[édit | sunting sumber]
- HIS di Ciamis (1928)
- MULO B di Bandung (1932)
- AMS B di Bandung (1935)
- Geneeskundige Hoogescholl (GHS) di Jakarta (1938)
- Pedagogisches Institut Heidelberg Jerman (1956-1957)
- Universitas Heidelberg Jerman (1956-1957)
- Diploma-Sprachlehrer di Muenchen Jerman (1957)
- Peserta Doktorandenseminaar (S3) Universitas Hamburg Jerman (teu rengse, da kabujeng disaur mulih ka lemah cai ku Pamarentah (1964)
- Studi Komparatif Sistem Pendidikan (1969-1970)
- Studi Komparatif Sekolah Pembangunan dan Gesamt-schulen di Jerman (1970).
Riwayat Padamelan sareng Kalungguhan[édit | sunting sumber]
- Koresponden Bataafse Petroleum Maatschappidi Cepu (1938-1939)
- Padamel pangreh praja salaku Wadana Karees Bandung (1939-1950)
- Guru basa Jerman sareng basa Inggris di SMA Negeri Bogor ;ex SMA Perjuangan (1950-1958)
- Dosen di jurusan basa Jerman IKIP Bandung (1958-1979)
- Ketua Jurusan Bahasa dan Sastra Jerman FKSS IKIP Bandung (1959)
- Dekan FKSS IKIP Bandung (1965-1967)
- Kepala Balai Penelitian Pendidikan IKIP Bandung (1976-1979)
- Pangsiun tina PNS di IKIP Bandung (1979)
- Padamel sasihan IKIP Bandung (1979-1984)
- Dosen luar biasa Jurusan Bahasa Asing FPBS IKIP Bandung (1984).[4]
Karya-karyana[édit | sunting sumber]
- Sekelumit Mitologi Yunani (1986)
- Bunga Rampai Kebahasaan (1988)
- Kamus Latin – Indonesia (1993)
- Pengantar Sejarah Kesusastraan Jerma (2003)
- Bekerja Demi Bangsa (biografi, ditulis ku Tatang Sumarsono, 2003)
- Vadamecum Kamus Saku Latin – Indonesia (1993)
- Bumela ka Bangsa (biografi versi basa Sunda, ditulis ku Dadan Sutisna, 2004).[5]
Rujukan[édit | sunting sumber]
- ↑ a b c d e f g Harian Umum Pikiran Rakyat.Bandung. Senin 14 Januari 2008. Kaca 17
- ↑ Harian Umum Galamedia.Bandung.Rubrik Opini dan Pendidikan.Senin 14 Januari 2008.kaca 14
- ↑ Leaflet wawaran Pinunjul Hadiah Hardjapamekas 2008. Yayasan Kabudayaan Rancage.Jakarta 2008.kaca 2-3
- ↑ situs Dhipa Galuh Purba (diakses tanggal 21 September 2011
- ↑ Rosidi,Ajip.Apa Siapa Orang Sunda.Kiblat.Bandung 2003.kaca 171


text:
Di handap ieu artikel ti Mangle-online
(http://www.mangle-online.com/view.php?id=040721232243&kategori=Berita&klasifikasi=Tamu),
medar ngeunaan AGAMA SUNDA. Kade ati2 dina ngahartikeunana, sabab nu
dimaksud AGAMA SUNDA dina artikel ieu hususon ka hiji kelompok nu
ngagem kapercayaan nu sacara resmi disebut AGAMA SUNDA, lain agama
urang Sunda dina harti agama nu asli kungsi diagem ku urang Sunda
jaman baheula..
Nempo dina komentar2na, sawareh warga milis sigana geus kungsi maca
ieu artikel, da geus rada heubeul ongkoh. Nyanggakeun!
sikandar
-----------------------------
Dr. Abdul Rozak, MA
Naha Enya Aya Agama Sunda?
Agama Sunda dipikawanoh minangka Agama Kuring, Agama Traju Trisna,
Agama Pancasila, Ilmu Sajati, Jawa Jawi Mulya, Agama Yakin Pancasila,
Aliran Kebatinan Perjalanan, atawa Permai (Persatuan Masyarakat
Marhaen Indonesia). Naha enya aya agama Sunda? Saha tokohna jeung
kumaha ajaranana?
Dekan Fakultas Ushuluddin IAIN Sunan Gunung Bandung, Dr. Abdul Rozak,
M.A, boga hasil panalungtikan nu hade patali jeung Agama Sunda. Ieu
panalungtikanana teh mangrupa disertasina basa ngarengsekeun S3-na di
IAIN Syarif Hidayatullah, Jakarta, Januari 2003. Judul disertasina:
"Teologi Aliran Kebatinan Perjalanan atau Teologi Agama Sunda".
Nurutkeun pangakuan Abdul Rozak, nu lahir di Losari, Brebes, Jawa
Tengah, 11 Juni 1952, nu jadi kasangtukang dirina nalungtik Agama
Sunda teh, salah sahijina, sabab salila ieu nu aliran kabatinan sok
dianggap aliran Kejawen. Nu nyebutkeun kitu teh, di antarana Prof.
Kamil Kartapradja.
Ku sabab sok diidentikkeun jeung Kejawen, atuh tangtuna aliran
kebatinan teh kuduna mah ayana ngan di lingkungan masarakat Jawa
wungkul, sabab inti-intina Kejawen mah pan ngalestarikeun budaya Jawa.
Nu jadi kapanasan teh, ceuk Abdul Rozak, tapi naha di Sunda oge aya
aliran kabatinan?
Tina kasang tukang samodel kitu pisan, nya Abdul Rozak, ngangkat
kahemengna jadi disertasi. "Basa diteliti, breh we katembong, geuning
bener aya aliran kabatinan asli Sunda. Malah tokoh-tokohna oge kabeh
Sunda," ceuk Dr. Abdul Rozak, M.A basa ngobrol jeung Mangle di Rohang
Dekan Fakultas Ushuluddin, Kemis, kamari ieu.
Ieu panalungtikan teh, nurutkeun Abdul Rozak, sakaligus ngagugurkeun
tesis Pa Kamil Kartapradja nu boga anggapan yen aliran kebatinan teh
Kejawen. "Aliran kabatinan mah, nya aliran kabatinan we, hiji
organisasi sosial nu aya niley-niley spiritualna, nu dikembangkeun ku
masarakat. Landasanana kultural, dina hartina leuwih ngembangkeun
aspek budaya," tandesna.
Aliran Kabatinan
Agama Sunda mangrupa salah sahiji aliran kabatinan nu aya di
Indonesia, diadegkeun ping 17 September 1927, di Desa Cileuleuy,
Cimerta, Kabupaten Subang. Tokoh-tokohna teh aya tilu urang: Mei
Kartawinata, M. Rasyid, jeung Sumitra. Sabadana, eta tilu tokoh taya
di kieuna, kapamingpinan Agama Sunda diteruskeun ku Dewan Pimpinan
Musyawarah Pusat jeung Daerah (DMP/DMD) sacara kolektif.
"Di Jawa Barat, meh di saban kabupaten jeung kota nu ngaranna DMD teh
geus ngadeg. Ari kapamingpinan puseurna aya di Jakarta, dicepeng ku I
Rustama Kartawinata, putra Mei Kartawinata. Alamatna di Minangkabau
Dalam, Jakarta Selatan," ceuk Abdul Rozak ngajentrekeun.
Aliran kabatinan teh, pokna, teu saukur mekar jeung berkembang di Jawa
Tengah. Tapi oge, di wilayah Jawa Barat. Malah lamun nurutkeun data
PAKEM (Pengendali Aliran Kemasyarakatan) mah, di Jawa Barat teh 63
aliran. Nya di antarana nu disebut Agama Sunda.
Nu jadi kasang tukang lahirna Agama Sunda, ku sabab turunna sapuluh
wangsit nu ditarima sacara lisan ku tilu tokoh nu ngadegkeun Agama
Sunda. Sapuluh wangsit eta nu disebut Dasa Wasita tea.
Ajaran Dasa Wasita teh, ceuk Abdul Rozak, nyaeta: 1. Teu meunang
ngahina jeung dihina bari taya alesan nu jelas, 2. Ajaran silih
pikanyaah jeung akhlak nu mulya, 3. Teu meunang ngagunakeun potensi nu
aya dina diri manusa pikeun kapentingan hawa napsu, potensi kudu
digunakeun pikeun tutulung ka sasama manusa, 4. Ajaran sangkan gawe
soson-soson minangka darma, 5. Kabeh karunia datangna ti Gusti nu kudu
disyukuran.
Kadieunakeun, ceuk Abdul Rozak, ajaran Agama Sunda teh nambarkeun.
Nyaeta ngajarkeun nyembah ka Gusti Nu Maha Tunggal ngaliwatan heneng,
hening, eling, awas, waspada, jeung ajaran sejenna semedi dina tanggal
17 September. "Sabenerna, dua ajaran ahir ieui lain tina ajaran Dasa
Wasita. Tapi ceuk pingpinan pusatna, ieu dua ajaran teh memang asalna
tina wangsit oge," ceuk Abdul Rozak.
Dina konsep Ketuhan, Agama Sunda ngajarkeun yen Tuhan teh aya, tapi
aya-Na teh teu sarua jeung ayana sagala kaayaan dunya jeung alam
semesta. Agama Sunda oge ngajarkeun yen Gusti teh Maha Esa. Wujud
ke-Esaan-Na geus aya samemeh dunya jeung saisina aya. "Agama Sunda oge
ngajarkeun dina konsep teologina yen Tuhan teh Maha Kawasa, Maha
Mandiri, Maha Tunggal, Maha Uninga, Maha Mendengar, jeung sabangsana,"
ceuk Abdul Rozak.
Ku para panganutna, minangka Dzat YME Tuhan, remen disebut make aran
nu beda-beda. Diantarana Hyang Maha Agung, Hyang Maha Murba, Hyang
Sukma, Hyang Widi, Hyang Manon, Hyang Maha Adil, Hyang Maha Pemurah.
"Pikeun kagiatan ritual, panganut Agama Sunda henteu nangtukeun sarana
jeung lokasi. Ritualna bisa dilakukan di mana wae nu pantes, nu
dipentingkeunana teh kabersihan batin," pokna.
Acara ritualna, diwujudkeun dina bentuk Heneng, Hening, Awas, Eling,
jeung Waspada. Heneng hartina cicing bari ngalepaskeun diri tina
sagala pikiran jeung ingetan kana masalah kadunyaan sangkan bisa
ngarasakeun nikmatna anugerah ti Gusti Nu Maha Esa.
Ari Hening hartina ngabersihkeun batin saolah-olah jadi eunteung nu
bening. Awas hartina awas hate nurani, lain awasna bagian tina
pancaindera. Potensi awas baris bisa ngabedakeun mana urusan nu wajib
jeung mana urusan nu nu teu wajib dilakukeun, boh pikeun dirina boh
keur manusa sejenna. "Eling ngandung harti ngupayakeun hirup jeung
kahirupanana didadasaran ku cinta kasih. Manusa minangka Kaula Gusti
wajib kumawula ka Tuhan YME kalawan eling," ceuk Abdul Rozak
ngajentrekeun.
Atuh ari nu disebut Waspada, tandes Rozak, ngandung harti kaayaan dina
introspeksi salawasna. Tujuanana sangkan dirina meunang kaberuntungan.
Sabab, ceuk ajaran Agama Sunda mah, waspada teh kacida nangtukeunana
pikeun hiji jelema.
Wangsit Munggaran
Wangsit jadi sumber utama pikeun para panganut Agama Sunda. Wangsit
munggaran, ditarima tanggal 17 September 1927, jam 12.00 beurang. Eta
wangsit teh, cenah mah, ditarima ku tiluan, nyaeta Mei Kartaprawira,
M. Rasyid, jeung Sumitra. Eta wangsit teh mangrupa sora-sora nu jentre
kadengena. Tapi, eta wangsit oge, cenah mah, mangrupa tingkah polah
pihak sejen nu dilakukeun di hareupeun tilu urang tadi.
"Wangsit nu munggaran turun waktu tiluanana dumuk di Kampung Cimerta,
Subang, Jawa Barat. Turunna pas Poe Juma'ah Kliwon, 19 Rabiul Awal
1858 Taun Saka di sisi walungan Cileuleuy," Abdul Rozak ngadadarkeun
kalawan eces.
Minangka hiji ajaran, wangsit nu ditarima teh dikumpulkeun dina wujud
buku, jeung dijadikeun padoman ku para panganutna. Sacara umum, aya
dua buku nu dijadikeun buku utama. Buku kahji, judulna teh, "Budaya
Spiritual Aliran Kebatinan Perjalanan," buku nu kadua judulna teh,
"Pangeling-ngeling".
Buku "Pangeling-ngeling" dicetak dina format leutik, ukuran 10X16X1
cm. Jumlah kacana aya 23 kaca, ditulis ku Mei Kartawinata, salah
saurang nu ngadegkeun nu meunang wangsit, tur nu milu ngadeugkeun
Agama Sunda. "Ditulis taun 1951, eusina mangrupa nasehat-nasehat ti
Mei Kartawinata pikeun para anggota Agama Sunda," ceuk Abdul Rozak.
Eusi nasehat-nasehatna ditulis dina wangun dialoh dina basa Sunda
antara tokoh Nunggul jeung Nunggal. Nasehat sejenna ditulis dina
wangun nyanyian. Nyanyian kahiji judulna teh "Mamanis" dina wirahma
Dandang Gula. Nyanyian kadua "Ka Anu Anom" dina wirahma Sinom.
Nyanyian katilu "Kasamaran" dina wirahma Asmarandana. Nyanyian kaopat
"Mundur Maju", dina wirahma Durma. Eta di antarana mah.
Ari buku sejenna nyaeta "Budaya Spiritual Aliran Kebatinan
Perjalanan", dicetak dina ukura ukuran rada lebar tur rada kandel.
Ukuranana 14,5X20,5X1cm. Jumlah kacana 79 kaca. Buku ieu mangrupa
himpunan ajaran-ajaran Agama Sunda. "Ditulis ku I Rustama Kartawinata,
Ketua DMP Agama Sunda. Buku ditulis 6 Juli 1987 di Jakarta. Buku ieu
teh mangrupa buku padoman pokok warga Agama Sunda. Sabab eusina teh,
salian ti rupa-rupa aspek nu patali jeung esensi ajaran, juga mangrupa
jawaban-jawaban ka sababaraha urang nu ngayakeun panalitian," Abdul
Rozak nandeskeun.
Teu Asup Akal
Tina hasil panalungtikan, Dr. Abdul Rozak boga kacindekan yen wangsit
nu diyakini ku tilu tokoh tadi teh kaasup teu logis atawa teu
rasional. Boh ditilik tina jihat teologis boh tina kacapandang ilmiah.
"Aya sangkaan kuat, ayana wangsit teh mangrupa upaya ngawangun
legitimasi kapamingpinan maranehna," pokna teh.
Kasimpulan nu ditandeskeun ku ieu Sekretaris Ikatan Sarjana Nahdlatul
Ulama (ISNU) teh, tangtuna oge boga alesan nu kuat. "Dina masarakat nu
masih nkeneh sederhana, nu boga kaperyaan kuat kana carita-carita
pawayangan, tangtuna kacida percayana kana ayana wangsit nu turun ka
pamingpin. Pikeun masarakat samodel kieu mah, aya kayakinan, sing saha
nu geus meunang wangsit maka eta tokoh teh kudu jadi pamingpin pikeun
golonganana," pokna teh.
Leuwih jauh, Abdul Rojak nandeskeun, lamun dianalisis kalawan teleb
bisa diungkabkeun yen wangsit dasa wasita teh sabenerna ngan
nyaritakeun aspek pikukuh-pitutur sosio-kultural etnik Sunda.
"Kukituna bisa ditandeskeun yen sacara sosio kultural etnik Sunda teh
ngarah kana kabatinan. Ari ajaran teologina, sabenerna lain pikukuh
atawa pitutur sosio-kultural etnik Sunda sacara "genuin". Sabab sacara
faktual, ajaran teologi pikukuh-pitutur sosio-kultural etnik Sunda teh
cenderung animisme," pokna teh.
Agama Sunda, ceuk Abdul Rozak, memang ngajarkeun teologi, nu intina
yen Tuhan teh Maha Esa kalawan sababarapa sipat kacida miripna jeung
teologi Islam Sunni, oge ngajarkeun semedi, penyembahan ngaliwatan
roh-roh nenek moyang jeung sejenna nu animis. "Ku kituna, sim kuring
yakin yen teologi Agama Sunda mangrupa rekayasa," pokna mungkas
obrolan. [MANGLE 1974]
Senin, 10 Maret 2008
Naha Enya Aya Agama Sunda?
Diposkan oleh bled di 22.12
Tidak ada komentar:
Langganan: Poskan Komentar (Atom)